Q=4	C=4	SS=4	LS=0	PS=0	DC=4	LC=0	SD=0	BS=1	G0=15	G1=12	G2=6	DLID=ber_Latn	BODY=TAJMILT - ASMEKTI - AMEZRUY — Siwel\nPosted on : 01/01/2021 By Agence Siwel\nTAMURT TAQVAYLIT (SIWEL) — Muḥend Aεrav Bessaεud, gar wudmawen yettwassnen d yirgazen i d-teǧǧa tmurt taqvaylit. Ass yecvan ass-a 01 yennayer 2002 i yensa yiwen seg yitran n tmurt Taqvaylit.\nMuḥend Aεrav Bessaεud ldint-d wallen-is deg yidurar n tmurt Taqvaylit di taddart n Aqewej deg Iwaḍiyen. Akken d ameẓyan iquvel tamhersa tafransasist s yiseɣ d levɣi.\nAkken meẓẓiy deg leεmer, yekcem ɣer umussu n PPA d ALN. Deg useggas 1955, Krim Belqasem yessers-it d imḍebber n Lawilaya III. Deg useggas 1958 yekcem ɣer tmurt Lmurruk ad d-isekcem sslaḥ, yettwaṭṭef syin rran-t ɣer lḥevs.\nAsmi i tewwi Lezzayer timunent 1962, Muḥend aεrav Bessaεud yugi, mgal adavu n Benbella d tervaεt-is i d-iruḥen seg Wejda. Din i d-sersen fell-as ad yettwaḥves » Un Mandat d’arrêt » deg useggas 1963. Asmi i yura adlis lawan-nni » Heureux pour les martyrs qui n’ont rien vu. » i d-imeslay ɣef txidas udavu d tmenɣiwin n yirgazen ama tin Ɛebban Remḍan d Ɛmiruc …\nMuḥend Aεrav Bessaεud yeffer deg taddart almi d asmi i yeffeɣ d ukavar n FFS ɣer udrar mgal adavu n Benbella deg useggas 1963. Asmi iwala teḥres teswiεt, yerwel ɣer tmurt Lmerruk syin yekcem ɣer tmurt n Fransa.\nDeg tmurt n Fransa, Bessaεud yessufeɣ-d adlis wis sin » Le FFS espoir et trahison. » Anda i d-yewwet ɣef Muḥend Ulḥaǧ d lexdaε n Ḥusin Ayet Ḥmed.\nDeg useggas 1966, deg uxxam Tawes Ɛemruc, Bessaεud d tervaεt-is snulfan-d taddukla i wumi semman Agraw Amaziɣ « Académie Berbère » din i yezraε tikti ɣef yidles amaziɣ s telqayt s yeɣmisen d tesɣunin i ttarun lawan-nni, ferqen-ten i yimeɣnasen d yiqvayliyen. ad tent-ɣren am uɣmis » Imaziɣen ». Dayen i d-isefrurxen tafsut imaziɣen deg useggas 1980. Gar leqdic yexdem Ugraw Imaziɣen:\nUssan d wayyuren s tmaziɣt\nIsemawen n yimdanen s tmaziɣt\nTaswast S tmaziɣt (calendrier amazigh)\nGar useggas 1976 d 1978, Bessaεud teǧhed tmeɣnest-is, dayen i yeǧǧan aṭas imeɣnasen i as-irewlen. Deg 22 mars 1978, adavu n tmurt Fransa yerra-t ɣer lḥevs ɣef wayen iqeddec d tmeɣnest-is, dayen i yeǧǧan tiwwura n Ugraw Amaziɣ ad ibelleε tiwura-ines, kra yellan d lkaɣeḍ tesεa-t wwin-t. 06 wayyuren i d-yesεedda Bessaεud di lḥevs, mi d-yeffeɣ deg leεṭil, yemlal-d Jacques Bénet i t-isrewlen ɣer tmurt n Lispan syin yekcem ɣer tmurt Legliz anda i d-yeɣli d tmeṭṭut taglizit yezwej yid-s ǧǧan-d aqcic semman-as Yuva.\nMuḥend Bessaεud, ɣas deg lɣerba i yella, ul-is mazal iḥebbek ɣef teqvaylit d yidles amaziɣ. Asmi yekker yebɣa ad d-yekcem tamurt, tazwara ugin ad as-d-fken amsineg ( le passeport) almi i tεawnen imeɣnasen d ineɣmasen s wamek i d-yekcem ɣer tmurt Taqvaylit 1997 anda i d-yewwi aẓayer n umjahed ameqqran ( Statut ancien combattant).\nMuḥend Aεrav Bessaεud, yezga fell-as waṭṭan, anda i yella deg sviṭar n Legliz « Saint Mary’s, din i yewweḍ ɣer taggara n wussan-is ass 01 yennayer 2002, yettwamḍel deg taddart-is ideg ilul. Deffir-s, aṭas tezlatin n tmurt i d-yeǧǧa: Massinissa, Agujil, Nesla i yimaziɣen, Ay aseggaz ..d yisefra iεawden Malika Dumran d Takfarinas anda i as-qqaren: Tenniḍ-iyi γileγ d ṣṣeḥ, Newwi-d tafat s wudem » akked « Mi akken i d-fγeγ seg uxxam. »\nMuḥend Aεrav Bessaεud ayen i d-nenna fell-as drus, ad yeqqqim gar tgejda timeqqranin i d-turew teqvaylit s lqedd d tfenṭazit. Isem-is ad t-ijerred umezruy s yiskkilen n wureɣ i tsuta ɣer tayeḍ.\nSIWEL 011850 JAN 21


Q=8	C=2	SS=0	LS=4	PS=2	DC=0	LC=0	SD=0	BS=4	G0=29	G1=18	G2=10	DLID=ber_Latn	BODY=Tajmilt i Dihya Lwiz sγur Sabrina Azzi | Kabyle.com\nSubmitted by Sabrina Azzi on Wed, 2017-07-19 08:55\nD tameddit n wass, rziɣ ɣer wasif i wakken ad waliɣ cbaḥa n igenni, ad ssleɣ i ṣṣut-is xas ma yella tasusmi tezzuzun itran. Dɣa qqimeɣ ɣef yiwen weẓru, rriγ iḍarren-iw deg waman. Refdeɣ allen-iw s igenni… I yecbeḥ yiṭij m’ara yeγli i wakken as yeǧǧ amḍiq-is i leḥmuregga n tmeddit; i cebḥen yefrax mi ara tturaren deg rebbi-s, ur ẓriγ ara isemawen-nsen, maca ur d-cliεeγ ara, axater yak walaγ cbaḥa-nsen, dayen kan id-iyi rḥan. Isem d lqefs bbuzal yetteksen cbaḥa i tγawsiwin…\nMedleγ allen-iw, sliγ ṣṣut n usigna, ṣṣut n ucelyaḍ-nni asemmaḍ mi ara yesluffu i weglim-iw... Caxeγ akken cwiṭ, xemmeγ dγa γef umerraḥ axelwi, win yettḥewwisen i yiman-is n yiwen akken umaru, xemmeγ γef asmi lliγ d tacawrart, mi ṭṭafareγ iṭṭij s wallen mara iγelli deg Umalu, taferka-nneγ.\nAllen-iw medlent i wakken ad-ssleγ i wul-iw, ad ssleγ i leḥzen d ṭlam it-izedγen seg’mi i teǧǧa leḥmurga tebrek n yiṭij...\nSeg asmi id nebda tikli, d asawen i aγ d-yettmagaren. Yal yiwen akken id-t-yettali, d iswi it yeddeggiren. Amzun yal wa yettali adrar, aẓru γef weεrur-is, ad yettali cicwi, diddac diddac, s nhati, s usfaglat, tikwal ad as-d-yeγli weẓru-nni dγa ad yuγal timendeffirt i wakken diγen ad tid-yessali...\nD tagi i d tudert-nneγ: Nbennu, iγelli, nessalay xas tebεed tizi... Yal wa s usawen-is, yal wa s weẓru-is, yal wa s wallu-ines...ma d kem a Dihya, dayen tesserseḍ taεekkemt i tbbubeḍ acḥal aya...\nNek yidem, nemlal di talsa di Talsaẓrit\nSliγ i nnehta-m taneggarut, nnehta-nni txulef nhati tiyaḍ. Nnehta-nni n ṛwaḥ mbaɣir tuɣalin, n ubeqqay i sslam i tudert, nnehta nni mi tebḍiḍ d terwiht, mi feṛqen ibarden d wayen im d-yezzin, nnehta n usḥissef ɣef wemḍiq i teǧǧiḍ deg wexxam, di taddart, ger temdukal d yemdukal, di tmurt, ger wid i kem iḥemmlen, i tḥemleḍ, i yḥemlen tira-m, d win iwumi tezziḍ ul d tasa. Nnehta-nni taneggarut n usgunfu di talwit.\nDɣa din din ahat iɛedda-d lexyal, udem n yemma-m ger wallen-im, i tikkelt taneggarut, ahat twalaḍ acmumeḥ-ines, amzun d ticraḍ ɣef lḥiḍ n tumyilt neγ d izir (rayon) n tafat anda kulci d aberkan... Ah a tameddakelt, ahat tessarmeḍ limer ad as-tiniḍ, a-kem ter teg urebbi-s am llufan, i wakken am d-tezzem allen, i wakken ad as tiniḍ ayen akk yettḥulfu wul-im ɣer tama-s, ad as-tiniḍ :\n“A yemma, tifeḍ akk tilawin, tifeḍ akk tiyemmatin ...\nA yemma, ur ttarra ugur i wul-im, ur d iyi-tettxasseḍ kra, ur d kem cuḥneγ\ndeg acemma… ferḥeɣ imi d kem id yemma, ur ttru fell-i, ass-a ul-iw ad\nyennefsusi. D lawan ad inigeγ. Ğǧiγ-am lehna…”\nNekk yid-m, d yiwet n tsuta.\nTasuta-nteγ d tasuta id yekren deg γeblan, i yedren di lḥif n yiwet tmurt id as-yeksen azal i wemdan, i yesεeddan temẓi-s di tεecrett anida uzlen idammen, anida mmezlent teqcicin, ggujlent tullas, ggujlen warrac imecṭaḥ, anida lmut tuγal tettidir ger-aneγ, tleḥḥu, tettneffis, tettaddam lerwaḥ n yiwen yiwen yal ma ar a bγun yeεdawen n tudert. Nettwali imeṭṭawen, idammen d wid yemmuten deg isallen n yal-ass ...\nNekker-d deg waya, nekker-d di tugdi, anida isura n tugdi d rrehba nettwali-ten yal ass, nettwali-ten mebla lexlaṣ, mebla tiliẓri! Lmut tuγal d tislit n yiṭij!\nTasuta-nteγ ur turar ara am tiyiḍ, ur tezha ara am tiyiḍ. D tasuta i wumi bγan ad ksen iles, i wumi skadben widen yeṭṭfen taqacuct… widen iγilen ssnen Rebbii… D tasuta i wumi bγan ad ksen tirga d usirem, tin i wumi selsen snasel d afzim n tlelli.\nNek yid-m, d tilawin.\nD tilawin i yumnen s tirga-nsent. D tilawin ur nerri tilas i yiswi-nsent. D asirem i wumi meqret tgelda i terriḍ d talaba-inem. Cubeγ-kem γer tizerzert-nni taweḥcit yettnadin γef temda di tlemmast n ṣṣeḥra, ur tugad lesrar-is, ur tugad aγamac-is. Tebbiḍ abrid werǧin wwint tiyaḍ: Tluleḍ-d d tameṭṭut i wakken ad tilliḍ d tigejdit, d taεessast γef wayen i nesεa d ayla-nneγ, i aγ d ǧǧan lejdud-nneγ. S wul zeddigen ḥninen ad tarreḍ talaba γef yergazen id am d-yezzin, ama d baba-m neγ d gma-m d win i wumi tefkiḍ tasarut n wul-im. D tameṭṭut i yekkaten γef tmeṭṭut fiḥel ma tdegger tilisa n tirrugza n wergaz.\nD tameddakelt n tasa\nAh a tameddakult, ẓriγ tettruḍ m’ara twaliḍ wiyaḍ ttrun, ẓriγ tasa-m tneddef yal m’ara tesleḍ s ineẓman n wiyaḍ. Deg imi-im yezga wecmumeḥ wama deg wallen-im, yettquddur leḥzen d imeṭṭi. Xas ma aseḍsu-inem irreffed asalas, tamuγli-im d tamuγli n jeǧǧigt m’ara yeγli yiṭṭij tameddit. Di tudert-nneγ anida wa yewwet wa, wa yeεdem wa, wa yessexnunes wa, wa yexdeε wa, wa yenγa wa. Tudert anida bu nniyya yettwaγdar s deffir sγur wid iḥemmel. D annect-a akk i kem id yessenṭaqen, id yessenṭaqen imru-inem.\nD tameddakelt n yimru\nTira-m d afus yesluffuyen i lǧerḥ, deg-s ddwa, deg-s cfawat yettawin tafat i yal allaγ yettwarzen s tatut. Tettsenniḍ imeslayen am tεeqqucin, yiwen yiwen, ttruḥun-d seg wul-im, yessif-iyi-ten wallaγ-im tebniḍ-asen cbaḥa deg igenni n yal lebγi.\nNemlal di tusna, deg unadi\nTebbiḍ-d yiwen webrid ur neshil ara, yezzi, yenneḍ am usaru xas ma yella akin leεtab tella talwit n lγella uxeddim. Abrid n tmusni talqayant γezzif, d win i yettawin lweqt, sber, tebγest, d waṭṭas n usaεef. Tesεid acqirrew acku teẓriḍ kullec d asayes.\nD tameddakelt n tirga\nTleqmeḍ targit, tleqmeḍ, tettseggideḍ tafat, i wakken ahat ad teqεed teswaεt deg yiwet n tizi anida neqḍen tamuγli γer ugemmaḍ. Tebdiḍ-d abrid meqren, telḥiḍ-d deg-s, turiḍ, tnudaḍ, tessarmeḍ, tḥemleḍ, tenniḍ-d ayen ikem iqerḥen, ayen ikem iceγben.\nNemlal di temẓi\nUssan n temẓi ttazalen, kem tesεeddaḍ-ten ger 4 leḥyud, tikwal s yimru d tezmamt, tikwal s uselkim. Temẓi-m tesεddaḍ-tt ger yedlisen, di temkarḍiyin.\nAnagi-inem mačči ger tmura maca ger imeslayen it senniḍ s tayri-m, neγ ger yezwilen neɣ yemḍanen akked tisemsal n uxeddim-im di tusna. Teqqareḍ-as, ad fkeγ akk ayen yellan di tezmert-iw, akk-a, i wakken ad selkeγ ayen id bdiγ, ad ssiwḍeγ γer yisew-iw, ad yeffeγ leεteb γer tafat...\nDihya, teǧǧiḍ-d γer deffir tamsirt i tsuta-inem, i telmeẓyin i yerran ulawen-nsent d irebbi d leḥbs i tirga d tiktiwin-nsent. Ayen i tebdiḍ, ayen id teǧiḍ d asafu ara yetturebten imi isufa n tidet d tezdeg ur ten yessexsay waḍu n tatut.\nWama Ssurfaɣ, nettaεraḍ i wakken ad necmumeḥ i wakken am neddu di lebγi wama tasa tceqqeq...\nNemlal di tirga, di tlelli, deg usirem, di tayri, d tameddakelt n wul !\nSgunfu di talwit igenwan\nAllowed HTML tags:

\nNous, la génération de Massinissa Guermah\nTinifsan ou la radieuse...


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Yeffeɣ-d ass n : Aynas, 05 Yebrir 2021 09:52 Ɣran-t : 0 n tikkal\nLEZZAYER TAMANEƔT – Iwekked-d uselway n tegduda, Mass Abdelmadjid Tebboune, ass n usamas tameddit, dakken Lezzayer ad tessiweḍ aseggas-a neɣ, ma aṭas, aseggas ay d-yetteddun, akken ad tessemnekni tisistelt-nnes n uxelleṣ s tsertit-nnes n ubaḍi n waǧawen d usebɣes n yisiǧwen yexḍan i tmerɣa.\nDeg umyager-nnes awalan d yimidyaten iɣelnawen, yenna-d uselway Tebboune dakken Lezzayer tessaweḍ, deg 2020, ad tessenqes aǧawen s 10 n yimelyaṛen n yidulaṛen ɣef leḥsab n 2019, ula ma tella tkaɣreft n unfafad bu uqacuc, yernu yella-d waya s ufares, abaḍi n usfuteṛ yekkan i tlisa d usefqed amaglay ugar n kra n yimeẓla.\n« Nessaweḍ ɣer waya akk war ma tella-d tissert neɣ lexṣaṣ », ɣef wakken ay d-yerna.\nIxebber-d Mass Tebboune dakken aseggas-a, amahil yessaweḍ ad d-yessiger gar 800 n yimelyunen d umelyaṛ n yidulaṛen i tmurt deg wayen yerzan aǧaw n yisafaren, am wakken ay d-tessager tmurt 500 yimelyunen n yidulaṛen n waǧaw n yirden.\nDeg wayen yerzan asdusu n yisiǧwen yexḍan timerɣa, yules iwekked-d Mass Tebboune tuṭṭfa n uwanak deg yiswi-a, yernu ixebber-d dakken ssahlen asiǧew n 400 n yimelyunen n yidulaṛen n yisafaren deg 2021.\n« Mer ad nessiweḍ ɣer 4 n yimelyaṛen n yidulaṛen yexḍan timerɣa, ɣas ad nefṛeḥ acku ɣer-neɣ 25 n yiseggasen aya seg wasmi isiǧwen-nneɣ yexḍan timerɣa ur ttefflen ara i 2 n yimelyaṛen n yidulaṛen », ɣef wakken ay d-yenna Mass Tebboune.\ntisistelt n uxelleṣ\nYeffeɣ-d ass n : Aynas, 05 Yebrir 2021 09:52 Taggayt : TADAMSA Ɣran-t : 0 n tikkal Bḍu


Q=0	C=0	SS=0	LS=0	PS=0	DC=0	LC=0	SD=0	BS=2	G0=11	G1=5	G2=4	DLID=ber_Latn	BODY=Asmekti wis 59 n tmettant n Imache Amar - La Dépêche de Kabylie\nAccueil Tamazight Asmekti wis 59 n tmettant n Imache Amar\nAsmekti wis 59 n tmettant n Imache Amar\nAss-nni n lǧemɛa, 08 deg furar 2019, i d-yella usmekti n tmettant tis 59 n umeɣnas ameqqran deg Umussu aɣelnaw, Amar Imache. Yebda leqdic-agi, ass-nni sem 08 deg waggur-agi n furar ideg nella. Ɣef 09h30 n ṣṣbeḥ, ruḥen akk medden ɣer taddart-is tanaṣlit Ait Mesbah deg dayra n Ath Dwala, anda sersen tameqqunt n yijeğğigen ɣef usebdad n taddart n Ait Mesbah, syin sersen tayeḍ ɣef uẓekka n Imache, yellan deg taddart-is.\nƔef 10h30, sakin yella-d diɣen umeslay sɣur waṭas n yiwudam d yimdanen, gar-asen : Nabila Goumeziane, aɣella n dayra n Ath Dwala, aselway n tɣiwant n Ath Dwala, atmaten d warraw n Amar Imache. Tella-d diɣ temsikent ɣef tudert d umecwar n urgaz-agi ameqqran n tegrawla. Annect-agi, yella-d deg uɣebaz amenzu Hamroun Med Arezki n taddart Ath Mesbah.\nAm wakken daɣen i d-tella tegnit i tnagiyin d umeslay sɣur wid i t-yessnen. Ɣer tama n leqdicat-nniḍen, tella-d diɣ tasebḥit, ɣef 08h00 tedwilt n rradyu n Tizi Uzzu, anda i d-mmeslayen yiɛeggalen n tiddukkla-agi ɣef leqdic-nsen d yimuhal n umeɣras-agi.\nMa deg uxxam n yidles Mulud Mεemmeri n temdint n Tizi Uzzu, llant-d snat n temsikniyin, yiwet n tudert d umecwar-is deg Umussu aɣelnaw d tegrawla tazzayrit, ma tayeḍ n tegniwin-is. Am wakken i d-yella usenzi n yidlisen sɣur kra n tezrigin akked usenzi s ubuddu n yidlisen. Ahil-agi i d-yettwaheggan sɣur tanmehla n yidles n Tizi Uzzu, yella-d si 9h00 armi d 16h00 deg Uxxam n yidles Mulud Mɛemmeri.\nTudert n Amar Imache\nAd d-nesmekti belli, aṭas n yidisan d tamiwin i yettekkin deg useddes d uheggi i leqdic-agi adelsan, ad d-nebder deg-sen: Tanmehla n yidles, Axxam n yidles Lmulud At Mεemmer, Dayra d tɣiwant n Ath Dwala, s tallelt n tiddukkla tadelsant Amar Imache akked Teseqqamut n taddart-agi-ines(…)atg.\nIlul ass n 07 deg yulyu 1895, deg taddart n At Mesbaḥ deg Wat Dwala. D argaz n tsertit, d amussnaw ameqqran u d ameɣnas deg Umussu aɣelnaw azzayri. Yella d imsbeddi n ukaber n Yitri n Tefriqt n Ugafa (ENA). Yella deɣen deg lwaqt-nni d amaray amatu n ukaber-agi diɣen d amassay n tira (redacteur en chef), deg uɣmis « EL Ouma ».\nYettwaṭṭef ɣer lḥebs ass n 05 deg unbir 1934, yeqqim dina azal n 6 wagguren, yerna ixeleṣ tabzert n 2 000Franc, yeffeɣ-d deg useggas n 1935. Iker-d mgal asenfar-nni n “Blum- Voilette” n 1936; d ayen i d-ibanen deg warrat-is amezwaru“ L’Algérie au Carrefour”. Yura azal n 16 n waraten d yimgraden, gar 1934 d 1946. Yemmut ass n 7 deg waggur n furar n 1960, yeğğa-d sin watmaten akked 5 n warraw-is.\nArticle précédentLa vaccination lancée\nArticle suivantTban-d tfekka n uneɣmas-nni i iɣaben 15 n wussan-aya


Q=10	C=5	SS=5	LS=5	PS=2	DC=2	LC=5	SD=0	BS=1	G0=25	G1=21	G2=6	DLID=ber_Latn	BODY=Acuɣer ur ţɛeggiden ara Inagan n Yahwa ass n tlalit? | FAQ\nƔER S Lluɣa n igugamen n Biruw Lluɣa n igugamen n Marikan Tabackirt Tabalansyant Tabangasinant Tabaskit Tabassaţ (n Kamirun) Tabatakt (ṭuba) Tabendaţ Tabiǧint n Tegzirin n Salumun Tabiẓut Tabulgarit Tabulunit Tabuluţ Tabunjabit Taburtugit Tabusnit Tabxazt Tabyiṭnamit Tacint (Haka) Tacinwaţ tamundarint (n zik) Tacinwaţ tamundarint (tushilt) Tacitungaţ Tacunaţ Tadangmit Tadanwaţ Tafantit Tafarisit Tafinwaţ Tafiruyant Tafiǧyanit Tafrikant Tafṛansist (neɣ taṛumit) Tagalisit Tagalwaţ Tagant Tagarifunaţ Taglizit Tagrunlandit Tagwaranit Tahiligaynunt Tahungarit Tajabanit Tajabunit Tajuṛjyaţ Takakcikalt (n Lɣerb) Takambuǧit Takarent sgaw Takatalant Takazaxt Takačint Takačwaţ (Kusku) Takikawundit Takikuyuţ Takinyaṛwandit Takirgizit Takirundit Takriyult n Hayti Takurit Takusaţ Takṛuwatit Talalmanit Talalmanit n ukessar Talbanit Talingalaţ Talitwanit Tamalayalamit Tamalgacit Tamaltist Tamamit Tamayaţ Tamazatikt (n Huwawuṭla) Tamharit Tamiksit (n tlemmast n Ufella) Tamungulit Tamyamaţ Tanahwatlit (n Bwibla n Ufella) Tanahwatlit (n Girriru) Tanahwatlit (talemmast) Tanahwatlit (tawastikaţ) Tandibilit (n Zimbabwi) Tangabirit Tanibalit Tanirlandit Tanuṛwijt Tanyast Tanzimaţ Taqbaylit Tararuṭungant Tarumanit Tarusit Tasabadit Tasangalit Tasbenyulit Tasibwanut Tasirbit Tasirbit (taṛumanit) Tasisutuţ n Lizuṭu Tasundanit Taswahilit Taswidit Tatigrinyaţ Tatiluguţ Tatitumit n Dili Tatungyant Tawigurt (s tira sirilik) Tayunanit (neɣ Tagrikit) Tayurubit Tazabutikt (n Lacigiri) Tazabutikt (n tegzirt) Tazerbayǧanit Tazuluţ Tazziltalt Tazzuzzilt Tačikit Taţungaţ Taţwanaţ Taɛibṛanit Taɛṛabt Taṛminit Taṛminit (n Lɣerb) Taṣlubakit Taṣlubinit Taṭagalugt Taṭajikit Taṭaraskant Taṭayisyant Taṭaylundit Taṭaṭart Taṭelyanit Taṭujulabalt Taṭurkit (neɣ taṭerkit) Taṭurkmanit Taṭutunakt Tigbuţ Tilukuţ Tindunisit Tisṭunit Tiwit Tizukuţ Tukṛanit Turduţ Turumuţ Tussit Tuzbikt\nAcuɣer ur ţɛeggiden ara Inagan n Yahwa ass n tlalit?\nInagan n Yahwa ur ţɛeggiden ara ass n tlalit axaṭer ţţamnen belli leɛyudat am tagi ur ɛǧibent ara i Ṛebbi. Adlis Iqedsen ur iḥeṛṛem ara qbala lɛid n wass n tlalit, meɛna yeţɛawan-aɣ a nxemmem ɣef kra n tedyanin yeḍran s ṣṣeḥ w’a nefhem amek i tent-yeţwali Ṛebbi. A nessenqed ṛebɛa temsal w’a nẓer d acu i d-yeqqar Wedlis Iqedsen fell-asent.\nAɛegged n wass n tlalit yewwi-d aẓar si ddyanat ideg i ţţeɛbaden iṛebbiten. Yiwet n tektabt tessefhem-ed ansi i d-kkant leɛyudat-agi: lɛibad llan ţţamnen belli ass n tlalit n walbeɛḍ, “kra n leṛwaḥ akk-d yir lfal, zemren a t-ḍurren” yerna “aneḥduṛ n leḥbab akk-d lfal n lɛali ţḥaraben fell-as.” (Funk & Wagnalls Standard Dictionary of Folklore, Mythology, and Legend) Taktabt yeţţusemman Leɛwayed n imulliyen (s teglizit) tenna-d belli, di zzman aqdim, asexdem n iţafţaren bac ad ţseǧǧilen deg-sen ussan n tlalit yella “d ayen ilaqen mliḥ i ukacef” ireṣṣan ɣef “lɛilm [...] n ukacef s yetran.” Yura daɣen di tektabt-agi: “Lɣaci ţţamnen belli ticemmaɛin n umulli sɛant tazmert, icudden ɣer ssḥur, bac a d-sseḍrunt amenni.”\nMeɛna ɛlaḥsab n Wedlis Iqedsen, ur ɣ-ilaq ara a nxeddem ssḥur, akacef, neɣ kra nniḍen yecban ayagi. (Asmekti 18:14; Igalatiyen 5:19-21) Daɣneţţa, yiwet si ger ssebbat iɣef i gɛuqeb Ṛebbi imezdaɣ n temdint n Babil, d akacef i ţkacafen s yetran. (Icɛaya 47:11-15) Inagan n Yahwa ur ţqelliben ara ad ẓren di mkul liḥala ansi i d-tekka yal yiwet si leɛwayed meṛṛa. Meɛna m’ara afen ayen i d-yeqqar Wedlis Iqedsen swaswa ɣef temsal-agi, ţţaken-as azal.\nImasiḥiyen imezwura ur llin ara ţɛeggiden ass n tlalit. Ɛlaḥsab n yiwet tektabt, imasiḥiyen imezwura “ḥesben aɛegged n wass n tlalit d yiwet si leɛwayed n wid yeţţeɛbaden iṛebbiten.” (The World Book Encyclopedia) Adlis Iqedsen ibeggen-ed belli imasiḥiyen meṛṛa yewwi-d fell-asen ad ɛanden ayen i llan xeddmen-t yemceggɛen akk-d inelmaden nniḍen i gesselmed Ɛisa s yiman-is.—2 Itisalunikiyen 3:6.\nAss awḥid i geţţucerḍen i imasiḥiyen a t-ɛeggden mačči d ass n tlalit meɛna d ass n lmut: Lmut n Ɛisa. (Luqa 22:17-20) Ayagi mačči d ayen yessewhamen axaṭer Adlis Iqedsen yenna-d belli “axiṛ ass n lmut [wala] ass n tlalit.” (Amusnaw 7:1) Ɣer taggara n tudert i gesɛedda ɣef lqaɛa, Ɛisa yuɣ-it lḥal iga isem i yiman-is, yeɛni cciɛa yelhan, zdat n Ṛebbi. Ihi, ass n lmut-is yuɣal yesɛa lqima akteṛ n wass n tlalit-is.—Iɛebṛaniyen 1:4.\nAdlis Iqedsen ur d-ihdiṛ ula ɣef yiwen seg iqeddacen n Ṛebbi i gɛeggden ass n tlalit-is. Ayagi mačči ţ-ţatut. Ţ-ţideţ, Adlis Iqedsen ibder-ed sin imulliyen yeţwaxedmen ɣef ddemma n lɛibad ur nelli ara d iqeddacen n Ṛebbi. Meɛna, iweṣṣef-ed yal yiwen seg imulliyen-agi belli ţ-ţadyant n diri.—Laṣel n ddunit 40:20-22; Marqus 6:21-29.\nEɛni arraw n Inagan ţḥussun belli ţţuḥeṛṛmen si kra imi ur ţɛeggiden ara ass n tlalit-nsen?\nAm imawlan meṛṛa n lɛali, Inagan ţbegginen-d leḥmala i warraw-nsen aseggas kamel: ţţaken-asen lehdeyyat, ţheggin-d tagniţ ideg ara sɛeddin tiswiɛin n lfeṛḥ akk-d leḥbab-nsen, d wayen nniḍen. Xeddmen lmeǧhud bac ad tebɛen lemtel ikemlen n Ṛebbi, i geţţaken s lebɣi-s leḥwayeǧ yelhan i warraw-is. (Matta 7:11) Arraw n Inagan ur ţḥussun ara belli ţţuḥeṛṛmen si kra. Lehduṛ ara d-itebɛen ţbegginen-d annect-a:\n“Lehdeyya tessefṛaḥ akteṛ m’ara ɣ-d-teţţunefk di teswiɛt iɣef ur nebni ara.”—Tammy, 12 n sna.\n“Ɣas ma yella ur yi-d-ţţunefkent ara lehdeyyat ass n umulli-inu, baba d yemma ţţaɣen-iyi-d leḥwayeǧ di teswiɛin nniḍen. Akka axiṛ, axaṭer ur bniɣ ara fell-asent.”—Gregory, 11 n sna.\n“Ɛecṛa ddqayeq, kra n lgaṭu akk-d yiwet n taɣect n leɣna, tenwiḍ-as ţ-ţagi i ţ-ţameɣra? Ilaq a d-taseḍ s axxam-nneɣ bac aţ-ţeẓreḍ tameɣra n ṣṣeḥ!”—Éric, 6 snin.\nAdlis Iqedsen issefham-ed ayɣer i neḥwaǧ a neţţuwelleh. Σisa ibder-ed sin imenzayen yesεan azal ameqran.\nAcuɣer ur ţɛeggiden ara Inagan n Yahwa Nuwal?\nS wacu i ţţamnen Inagan n Yahwa?


Q=11	C=5	SS=0	LS=0	PS=0	DC=0	LC=5	SD=0	BS=0	G0=12	G1=9	G2=4	DLID=ber_Latn	BODY=Tacenayt Crifa Teweḍ Leɛfu. - Afrawan\nTamattant ur netixxir.\nTegguma ad terked tmettant, ad tekfu aḥwas deg tgejda n tẓuri taqbaylit, neɣ n tmaziɣt s umata. Nna Crifa akken i as-ssawalen, isem-is aḥeqqani, Werdiya Bucemlal, tlul ass n 09 deg yennayer 1926 deg taddart n At Ḥala deg tɣiwant n Ilmayen ; teḥwes-itt Lmut deg ass n 13 deg meɣres 2014 deg Leɛmer-is 88 n yiseggasen.\nNna Crifa neɣ Crifa n Uqbu akken i as-ssawalen, seg temẓi-s tettwaseḥer s ssut n ubendir ayen i tt-yeǧǧan ad tɛennu myal amkan deg ara yili wurar neɣ ccna, akken i tessaweḍ ad d-tfiq i ssut abaḥan i tesɛa taɣuct-is. Nna Crifa yeǧǧlen seg Tama n Baba-s i tt-id-yeǧǧan d tamecṭuḥt, tekker-d ɣar leɛmum-is imi yemma-s tɛawed zwaǧ. Ineggura-a ur tt-ǧǧin ara ad tkemmel deg ubrid n ccna. Deg waken tɛac deg lmiziriya akked zziyar terra-tt tmara ad teǧǧ taddart-is tanaslit akken ad d-terr ɣer Uqbu deg leɛmer-is 18 n yiseggasen, aneggaru-a i teǧǧa lewhi-s ɣar lezzayer tamannaɣt, deg ubrid-is tewwi-d taɣect “Bqa ɛla xir ay aqbu”, taɣuct i yewḍen myal amḍiq akked myal tameẓẓuɣt n yizzayriyen.\nɣar yiseggasen n 1940 tekcem ɣar umaṭṭaf n lezzayer anda i tcennu deg tedwilin, tesseklas tizlatin ama d tuɣac-is neɣ d tid i d-tufa deg yidles aqbayli. Nna Crifa ur tecfi ara ɣaf umḍan n tuɣac tecna, macca qqaren-d azzal n 800 i d-tewwi. Gar tezlatin i s-wayes tettwassen : Ebqa ɛla xir ay Aqbu (1942), Ay azerzur (1956), Azwaw (1972), Sniwa d ifenǧalen (1990) ; Tecna, tewwi-d aṭas deg tewsatin n ccna aqbayli, akka am ucewwiq akked uḥiḥa, s waya i tessaweḍ tḥer-d amkan-is gar tgejda n ccna aqbayli n tlawin.\nTamḍelt-is d tin i d-yellan iḍelli n wass n lǧemɛa deg taddart-is tanaslit, gar wallen n waṭas n inaẓuren, leḥbab akked tawcult-is. Nna Crifa, ad neṭṭef dima deg wawal tenniḍ : « Atah lfen, ass-a nekkni nessaweḍ-it-id ɣar da, kunwi kemmelt-as a wladi ». Ad kem-yeg Rebbi deg At rraḥa akked rreḥma, yelldi-yam-d tiwwura n lǧǧennet deg ara testeɛfuḍ i lebda.\nPosté par : Yacine KHELIFA à 16:04 - Tamirt - Commentaires  - Permalien [#]\nCommentaires sur Tacenayt Crifa Teweḍ Leɛfu.


Q=4	C=4	SS=4	LS=0	PS=0	DC=0	LC=0	SD=0	BS=1	G0=40	G1=15	G2=3	DLID=ber_Latn	BODY= Romans 7 Tawallamat Tamajaq NT\nBible > TTQ > Romans 7\n◄ Širawt ta iktab Bulǝs i Kǝl-Ǝrrum 7 ►\nRomans 7 Tawallamat Tamajaq NT\nNǝddirfa daɣ ǝššǝriɣa wa danaɣ-obazan\nNǝddirfa daɣ awa danaɣ-issǝwar ǝššǝriɣa\n1Awak masnat a wǝr tǝgem ya imǝdrayan-in as ǝššǝriɣa wǝr ilzem ar aytedan win ǝddarnen? Ǝssânaɣ as ǝhân-kawan salan n ǝššǝriɣa. 2Ǝmmǝk en daɣ as tantut tǝzlâfat iket iddar alǝs-net osaq-qat dǝr-ǝs ǝššǝriɣa. Mišan as aba alǝs-net ad taddafart daɣ ǝššǝriɣa was kala a tan-osaɣ. 3Daɣ adi as imos as harwa ad iddar alǝs-net a tat-izlaf alǝs iyyan, wǝdi ǝzzǝna a tǝga, mišan as aba alǝs-net wǝdi tǝddǝrfa daɣ ǝššǝriɣa. Ǝddi kud tat-izlaf alǝs iyyan da wǝr zʼitǝwǝnnu tǝga ǝzzǝna.\n4Ǝmmǝk en da a tǝmosam kawanay da ya imǝdrayan-in: kawanay da aba-kawan daɣ batu ta n ǝššǝriɣa wa n Ǝttawret ǝs tarrayt ta n taɣǝssa n Ǝlmǝsix. Ǝmǝrǝdda tǝhâm tǝla iyyat taynayat a tat-imosan ta n Wa d-inkaran daɣ nǝmmǝttan fǝl a du-nǝsaxsal tǝnfa daɣ tarrayt ta n Mǝššina. 5Harwa ad nǝlkâm i deranan ǝn wallan-nana, ǝhân-anaɣ arak deranan win d-itaway ǝššǝriɣa, ǝttâfan tanat ǝn tǝsǝllad-nana fǝl a du-nǝsaxsal aratan win tawaynen ǝs tǝmattant. 6Mišan ǝmǝrǝdda, nǝddirfa daɣ ǝlxǝkum wa n Ǝššǝriɣa, ab-ana daɣ batu n aratan win danaɣ-ǝganen daɣ tǝla. Daɣ adi nǝfrâg ad nǝɣbǝd Mǝššina ǝs tǝmǝddurt taynayat ǝs tarrayt n Infas wa Zǝddigan, wǝrgeɣ s anamod wa irǝwan n ǝššǝriɣa wa n Ǝttawret imosan arat igmâdan.\nAssa n ǝššǝriɣa d ǝnǝfilal n abakkad\n7Ma za nannu daɣ adi? Awak ǝššǝriɣa imitalla d abakkad? Kala kala! Mišan ya ǝššǝriɣa ǝnta a di-izzǝzdayan abakkad, id ǝnnar wǝr inna ǝššǝriɣa: «Ad wǝr tagaɣ attama-nak daɣ ares n awedan.» Wǝr zʼǝssǝnaɣ awa imos almaɣna n igi n attama daɣ ares n awedan. 8Ǝmmǝk en daɣ as issolam abakkad daw alwajiban, tǝzzar iga-du daɣ ǝwǝl-in arak deranan as tu-wǝr-illa a daɣ wǝr ǝgen. Fǝlas as tu-wǝr-illa ǝššǝriɣa, wǝdi abakkad da zun as immut. 9Dat awa harwa a tu-wǝr-illa ǝššǝriɣa nak ǝddâra. Mišan assaɣa wa d-osan alwajiban ǝnta ad iqqal abakkad arat iddâran, 10nak amaran ab-i. Alwajiban win as a ihoran âs tǝmǝddurt as ǝtawayan, nak tǝmattant as di-ewayan 11fǝlas abakkad a issolaman daw alwajib n ǝššǝriɣa, issǝxrak-i inɣ-i sǝr-ǝs. 12Daɣ adi ǝššǝriɣa i zǝddigan, alwajib deɣ zǝddîg oɣâd olâɣ.\nTǝmǝddurt ta n lǝkkum y ǝššǝriɣa\n13Awak nak arat olaɣan a di-iqqalan tǝmattant? Kala kala! Abakkad a imosan ǝssǝbab n awen kul. Daɣ adi abakkad isannafalal-du awa imos ǝs tidǝt. Iššǝšɣal awa olaɣan fǝl a sǝr-i d-awǝy tǝmattant. Ǝmmǝk en daɣ âs tarrayt n alwajib as tǝnafalal tallabǝst wǝr nǝla ǝddukad ta tǝhat abakkad.\n14Nǝssân as ǝššǝriɣa Infas ǝn Mǝššina a d-ifal. Mišan nak awedan a ǝmosa wǝr nǝlkem ar i deranan-net. Ǝnzeɣ-in ǝmosa zun akli n abakkad. 15Fǝlas awa tagga wǝr t-ǝgre. Arat wa areɣ wǝr tu-tǝgga, amaran arat wa ǝkyada ǝnta a tagga. 16Amaran as imos as taggaɣ awa wǝr ǝre, wǝdi ǝqbâlaɣ as ǝššǝriɣa olâɣ. 17Ǝmǝrǝdda wǝrgeɣ nak a itaggin awen, kalar abakkad wa daɣ-i iɣsaran a t-itaggin. 18Fǝlas ǝssânaɣ as arat wa olaɣan wǝr daɣ-i iɣser, almaɣna wǝr iha taɣǝssa-nin. Ǝfrâga tara n awa olaɣan, mišan wǝr ǝfregaɣ ǝmazal-net. 19Wǝr tǝmizilaɣ awa olaɣan s ǝnta a areɣ, kalar awa wǝr noleɣ a tamazala s ǝnta a wǝr areɣ. 20As imos as tamazalaɣ awa wǝr areɣ, wǝdi wǝrgeɣ nak a t-itamazalan, kalar abakkad wa di-izdaɣan.\n21Ǝmmǝk en daɣ as d-ǝgreɣ as: Id areɣ igi n awa olaɣan, a dat-i d-imǝl awa wǝr noleɣ. 22Ǝfrâya daɣ ǝwǝl-in y as areɣ ǝššǝriɣa ǝn Mǝššina, 23mišan ǝfrâya daɣ tǝsǝllad-in y ǝššǝriɣa iyyan ibbillanan d ǝššǝriɣa wa ǝqbalan man-in. Ǝmmǝk en daɣ as ǝqqalaɣ akli n ǝššǝriɣa wa n abakkad ihân šisǝllad-in. 24Iket aɣšud ǝn man igraw-i! Ma di-za-assafsin daɣ tǝɣǝssa tas tǝsǝlkamt-net tǝmattant? 25Tǝmmalen i Mǝššina ǝs tarrayt n Ǝmǝli-nana Ɣaysa Ǝlmǝsix! Daɣ adi ǝs tayttay-nin za ǝmosaɣ akli n ǝššǝriɣa ǝn Mǝššina, ǝs tǝɣǝssa-nin amaran ǝmosaɣ akli n ǝššǝriɣa wa n abakkad.


Q=15	C=0	SS=0	LS=0	PS=15	DC=0	LC=0	SD=0	BS=2	G0=15	G1=6	G2=2	DLID=ber_Latn	BODY=Awerǧeǧǧi - Wikipedia, tasanayt tilellit\n(Yettusmimeḍ seg Iwarẓigen)\nAfeltwacult Cicadoidea (fr)\nwarẓigen neɣ Awerǧeǧǧi (Assaɣ ussnan: Cicadidae) d tawacult n ibureɣsen yettsuɣun deg unebdu. Yemgarad wamek i s-qqaren s Teqbaylit.\nAburɣes-a yettidir deg yal tama d twennaṭ n umadal anagar tamiwin n tizgelt tagafant d Antraktika. Maca yettili s tuget deg tamiwin tiɣurarin am tniriwin. Warẓigen yebṭa ɣer snat n telmas s unect n wallus n tudert-is, warẓigen amseggas i yettidiren gar n sin alamma d 5 n iseggasen ma d talmest tis snat d warẓigen anallus yettidiren gar n 13 alamma d 17 n iseggasen, dɣa talmest-a tettidir tuget n tudert-is s ddaw n wakal alamma tewweṭ 13 neɣ 17 n iseggasen deg waddar-is (lɛemṛ-is) anda i d-tteffɣen ɣef yiwet n tikkelt yirna s waṭas. Ayyen yettaken tagʷnit i yiɣersiwen niden i wakken ad ččen deg-sent\n5 Warẓigen deg yidles\nWarẓigen d aburɣes alemmas n ubleɣ, ila ger n 2 alamma 5 cm, Tafekka-ines d tazurant yerna teččur d anẓaden. Akken ila 4 n wafriwen, sin deg-sen meqqer-it (d wid n ufella) ma d sin niden meẓẓiy-it (wid n wadda). Afriwen-is d ifrawanen ayen yettaǧǧan iẓuran-nsen ad binen\nTawtemt n warẓigen tettarew timellalin-is deg yimɣan akk d yifurkawen yekkawen neɣ yeqquren. Tezmer ad tessers ger n 200 alamma 300 n tmellalin deg yiwet n tikkelt. Timellalin-a ttefrurxent-d ger n wayyur n Ctember d Tuber, mi ara d-taweḍ tsemhuyt n umwan . Akken kan ara d-tefrurex twekka n uwerǧeǧǧi, ad tekcem ɣer wakal w ad teffer din. Tawekka ayi tezmer ad tidir alamma d 4 n yiseggasen ddaw wakal\nImesli[ẓreg | ẓreg aɣbalu]\nWarẓigen deg yidles[ẓreg | ẓreg aɣbalu]\nWarẓigen iban-ed daɣen deg kra n tmucuha. Amedya, amauru arumi La Fontaine yessker-d yiwet n ungal ɣef uwerǧeǧǧi akk d tweṭṭuft. Deg ungal-a, awerǧeǧǧi yeqqim icennu s teɣzi n unebdu, deg wakud anda taweṭṭuft tqeddec i wakken ad teg tamaguzt (lɛewla) i tegrest. Ungal-a yettwassen deg Tmaziɣt. Deg tmurt n Yiqbayliyen.\nWarẓigen (Lyristes plebejus)\nYettwakkes-d seg "https://kab.wikipedia.org/w/index.php?title=Awerǧeǧǧi&oldid=97162"\nAsebter-a yettwabeddel i tikkelt taneggarut ass n 7 Ɣuct 2020 ɣef 16:22.


Q=13	C=13	SS=3	LS=0	PS=0	DC=0	LC=0	SD=0	BS=1	G0=19	G1=9	G2=5	DLID=ber_Latn	BODY=Trump, Biden akked… Lezzayer ! - Inumiden\nTimura n umaḍal rrant tamuɣli ɣer tmurt n Marikan (USA), senqadent yal ass anwa ad d-yifriren si temsizzelt taselwayt, gar Trump akked Biden.\nAss-a teqqim ur tefri, ttalsen i leḥsab di yal awanek anda mqaraben (Géorgie, Arizona, Michigan, North Carolina, …).\nTiṭ-nnaɣ deg uḍris-a, mačči akken ad d-nernu awal i wawal iteddun di yal TV, i yuran di yal aɣmis n umaḍal, maca d tamuɣli kan si tmurt n Lezzayer.\nTamezwarut tefra : win iffɣen seg-sen d aselway n USA deg ussan d-iteddun, d Biden neɣ d Trump, ad ibedd d aselway i tmurt-is, deg wammud (lfayda) n tmurt-is. Ur ittili d anzel n tmurt nniḍen mgal tamurt-is !\nMačči yiwet tɣuri i nezmer ad d-nekkes si tafrent n Marikan :\n1. Ugur d-illan di kra n iwunak ur nefri, akken ad d-ibin anwa i yufraren gar-asen, fran fell-as ad ifru deg unnar n teɣdemt, deg umjaddel n imastanen, mačči d imenɣi deg ubrid, neɣ ad d-suffɣen ‘’les chars’’. Si tura, adrum n Trump, ɣas inna awal azuran, issemɣer aberraḥ i tebzert n tedrim i yimastanen.\n2. Di temsizzelt n tafrent, sawḍen asekkak deg uzeṭṭa (internet) armi taggara ur izmir yiwen ad ifren gar wayen illan d tidett akked tikerkas (fake news, théorie du complot), akken kan ad ssimsen wayeḍ. Seddan tin n ‘’jbed ad jebdeɣ’’ armi teffeɣ tmussni annar. D win i d ugur ameqqran ass-a, di yal tamurt.\nDi tfellaḥt-a, izwar-iten udabu n Lezzayer mi yewwet s tkerkas iḍelli kan, s ufus n TV n Lezzayer, akken ad issimes amezruy n Lakhdar Bouregaâ. Tidett tufrar-d, yuɣal-d wammus-nni ɣef udabu… am win issusfen igenni !\n3. Tamenḍawt n USA d agadir ur izmir yiwen ad issenhez akken ad tt-ibeddel i lfayda-s netta. D ayen ɣef ddduklen akk Imarikaniyen acku d tamenḍawt i d-ikkan seg ugdud si 1787 ar ass-a (1) ; ur tt-ittnal yiwen akken ad tt-iseggem i yiman-is. Mačči am tin i sbedden ussa-a, gar-asen, di tmurt n Lezzayer !\n4. Tidett, ɣas tella tmenḍawt d afrag, d agadir ɣef tugdut, illa ugadir i t-yugaren, d tadukli n imezdaɣ n tmurt. Tasusmi n ugdud tettawi-d yal tawaɣit zdat wid ikkaten ad seddun taḥraymit akken ad aɣen neɣ ad qqimen deg udabu, ad ččen tamurt.\n‘’At ukaskiḍ’’ (2) n tmurt n Lezzayer issefk-asen ad ẓren ayen iḍerrun di tmura yettuqadren. Iwweḍ-d wass-nsen akken gen am tmura n umaḍal illan deg ubrid. Ad ẓren ulac adabu ibedden lebda ɣef yixef ujenwi. Taggara, ur llin d Izzayriyen nnig akk Izzayriyen am nitni.\nIssefk ad kksent tḥila, ad ikkes usekkak n FLN, ad naweḍ ɣer wawal-nni n Mandela : « yiwen umdan, yiwet tiɣri » (un homme, une voix) !\n(1) La Constitution des États-Unis est, selon ses propres termes, la « loi suprême du pays ». Acceptée le 17 septembre 1787 par une convention réunie à Philadelphie, elle s’applique depuis le 4 mars 1789. Modifiée par vingt-sept amendements, elle est une des plus anciennes constitutions écrites encore appliquées. (s. wikipédia).\n(2) Les militaires.\nBiden Lezzayer Trump


Q=9	C=4	SS=9	LS=0	PS=0	DC=0	LC=0	SD=0	BS=2	G0=14	G1=4	G2=0	DLID=ber_Latn	BODY=KABYLIE INDEPENDANCE : Awal ɣef umedyaz, amyaru, aggag, ameɣnas: Ṭaher Ǧaɛut\nAwal ɣef umedyaz, amyaru, aggag, ameɣnas: Ṭaher Ǧaɛut\n28/05/2014 - 07:40\nTAMURT N YIQVAYLIYEN (SIWEL) — "D aggag yettnaγen γef tlelli, γef tugdut, γef tmaziγt s tidet d tezdeg. Qeccmen-t imi yugi tasusmi. Yenna-d, nγan-t. Maca ayen i d-yenna ur yettmettat ara. Aa aγ-d-yeqqim d tafat ara γ-d-yeskanen iverdan yessidiren amdan". Sγur Buεziz u Cebbi\nAss n 26 mayu n useggas n 1993, iγallen n tillas nγan yiwen n yetri n tudert. Ṭaher Ǧaεut, d aneγmas amenzu i nγan irevraven.\nYettwassen s tira-s. Idlisen-is i d-yessekfalen iẓuran d tidet yeffren, nudan ddunit merra.\nD amyaru amaḍlan. D amusnaw i s ara nzux. Isem-is irennu-d Azal d yiseγ i yedles-nneγ d umezruy-nneγ.\nD aggag yettnaγen γef tlelli, γef tugdut, γef tmaziγt s tidet d tezdeg. Qeccmen-t imi yugi tasusmi. Yenna-d, nγan-t. Maca ayen i d-yenna ur yettmettat ara. Aa aγ-d-yeqqim d tafat ara γ-d-yeskanen iverdan yessidiren amdan.\nUla deg-mi yemmut s rṣaṣ n leγder, iluxas n udavu vγan ad t-nγen i tikkelt-nniḍen s wawal n tkerkas. D wid yumssen i-yessamasen. Maca Ṭaher am wureγ, ur t-yettnal ara rekku d ssḍid. Yǧǧa-d deffir-s ayen i t-yerran d azamul n kra yessevdaden iγerfan d tγermiwin-nnsen.\nṬaher d tafsut, d tudert, d tirrugza, d tezdeg. Ur as-tezmir ara lmut. Yerna tatut. Yufrar ger wid yufraren.\nBuεziz u Cebbi\nLibye : Le New York Times révèle que des armes fou...\nISLAMISME MODÉRÉ DITES-VOUS\nkaamamouche Maître du mandole ( olach dacho )\nHakim Arezki, le Bleu sans les yeux\nL'Algérie le pays de la HONTE\nPour justifier la désapprobation des Kabyles aux p...\nElle sera réceptionnée dans deux mois La nouvelle ...\nAwal ɣef umedyaz, amyaru, aggag, ameɣnas: Ṭaher Ǧa...


Q=5	C=5	SS=0	LS=0	PS=0	DC=0	LC=5	SD=0	BS=1	G0=8	G1=8	G2=4	DLID=ber_Latn	BODY=Tasbeddit Mozilla ur yettnadin ara idrimen tumen d akken Internet yessefk ad yeqqim d taɣbalut tazayezt tamatut udiɣ tettwakcam i yal yiwen. Akk axeddim-nneɣ yebna ɣef Ameskan n Mozilla.\nAmahil srid n tesbeddit Mozilla yettwag akken ad yesečč amussu n Internet yeldin. Nteg-it s usdukel n iqeṛṛa n Internet yeldin wa ar wayeḍ udiɣ s susiwel i yiremdayen deg umaḍal.\nTasbeddit d anaful asuf n Mozilla Corporation, aneɣraf n Firefox akked ifecka-nniḍen n uɣbalu yeldin. Takebbanit Mozilla tetteddu am tkebbanit n tmettitamunant - idriem i d-ikeččmen seg ifarisen ines yettusefti di tuddsa.\nLeqdci akked imdanen d tmezdagnutin di yal amḍiq deg Mozilla, tasbeddit. Ahilen-nneɣ bedden ɣef kraḍ n tɣula:\nIsurifen n uwitay\nMozilla tufa-d semmus n tlufa tisura i weɛren akken ad yettwabnu Internet yeldin i nebɣa:\nTabaḍnit akked tɣellist\nAẓeṭṭa-nneɣ ara Mozilla Leadership Network ara d-yettlalen ad yaff, ad yeqqen udiɣ ad d-yefk tignatin n ulmud i tsutatamaynut n imḍebren yeṭṭamanen anekcum n iglafen d-iteddun, attekki akked srid.\nAwi-d yid-k iɣermanen\nMozilla txeddem akked imediden akken ad ẓẓun tazmert tamaḍlant i yimelyan n yemdanen iheggan akken ad d-mudden afus i yizerfan n yemdanen n Web.\nIfarisen akked tetiknulujit\nTakebbanit Mozilla, afurk n tesbeddit, snulfuyen-d ifarisen n Internet n yemdanen izuyaz i yesnernayen azalen-nni yettwasgelmen deg umeskan Mozilla.\nFirefox, afaris-nneɣ ufrin, yettmuddu deqs n yefranen, tabaḍnit akked tɣellist i 100 n imelyan n yemdanen deg umaḍal. Lḥir yettwagen deg usnirem n ifarisen, am wahil-nneɣ n ‘ibenkan yeqqnen’, yesseḥbibir akken ad yawi ugar n ifarisen izuyaz s wazalen n Mozilla deg umaḍal. Tiktiwin tatiknulujit am Rust akked wammas n wuraren srid n Mozilla yekkat akken ad isiweḍ tikti tamaynut ɣef tetiknulujit yeldin di temguri n Internet.\nTazmert tilawt yellan deffir n Mozilla d tamezdagnut tamadlant n 10 000 n imttekkiyen, imdukal akked imendiden. Imedrawen n tmezdagnut Mozilla ttekkan s yal allal ama seg uttekki di tengalt n Firefox akked aselmed umḍin akken ad nsuqel iseɣẓanen, asuddes n umzizzel n usiḥbiber, akked tira n usmel n uneflay web yettwasnen aṭas.\nDdud ɣur-neɣ udiɣ mudd-d afus akken ad nemmesten Internet ad teqqim d taɣbalut tazayezt tamadlant. Akken ad tebduḍ, ddu ar tmezdagnut-nneɣ neɣ mudd-d tawsa.\nTutlayt Bosanski Maya Kaqchikel Čeština Cymraeg Deutsch English (Canadian) English (British) English Español (de España) Français Interlingua Taqbaylit Português (do Brasil) Română slovenčina Shqip 正體中文 (繁體)


Q=0	C=0	SS=0	LS=0	PS=0	DC=0	LC=0	SD=0	BS=0	G0=33	G1=25	G2=8	DLID=ber_Latn	BODY= Hebrews 11 Kabyle: NT\nBible > Kabyle: NT > Hebrews 11\n1Liman ɣer Ṛebbi, d lețkal nesɛa belli a ɣ-d-yaweḍ wayen i nețṛaǧu, ɣas ur t-nwala ara s wallen-nneɣ neẓra ț-țideț yella. 2Si zik wid i gɛeǧben i Sidi Ṛebbi, d wid yesɛan liman deg-s.\n3S liman i nefhem belli ddunit tețwaxleq s wawal n Ṛebbi ; ihi ayen nețwali yekka-d seg wayen ur nețwali ara. 4S liman i gqeddem Habil asfel i Sidi Ṛebbi axiṛ n wesfel n gma-s Kahin, ɣef ddemma n liman-ines Sidi Ṛebbi yeqbel asfel-ines yerna iḥseb-it d aḥeqqi ; daymi ɣas yemmut yeqqim-ed d lemtel ɣef liman. 5S liman, Hanux yețwarfed ɣer igenni mbla ma tɛedda fell-as lmut, iɣab ɣef wallen, ur d-iban ara axaṭer irfed-it Sidi Ṛebbi ɣuṛ-es. Uqbel ad yețwarfed yeẓra belli yeɛǧeb i Sidi Ṛebbi. 6Ihi, mbla liman d lmuḥal ad yeɛǧeb yiwen i Ṛebbi, axaṭer win ara iqeṛṛben ɣuṛ-es ilaq ad yamen belli yella yerna iqebbel-ed wid yețnadin fell-as. 7S liman, i gumen nnbi Nuḥ ayen i s-d-iweḥḥa Sidi Ṛebbi ɣef wayen ara yedṛun, ɣas akken mazal ur iwala acemma s wallen-is, yebna lbabuṛ iwakken ad isellek at wexxam-is. S wakka i gḥuseb at ddunit imi yuɣ awal i Sidi Ṛebbi, yuɣal d aḥeqqi ɣuṛ-es ɣef ddemma n liman yesɛa.\n8S liman i guɣ Ibṛahim awal i Sidi Ṛebbi mi s-d-yessawel ad iṛuḥ ɣer yiwet n tmurt ara s-yefk d lweṛt ; iṛuḥ ɣas akken ur yeẓri ara ɣer wanda ițeddu. 9S liman daɣen i gɛac am ubeṛṛani di tmurt i s-yewɛed Sidi Ṛebbi, yezdeɣ deg iqiḍunen am nețța am warraw-is Isḥaq akk-d Yeɛqub iweṛten yid-es ayen akken i s-yewɛed Sidi Ṛebbi. 10Yețṛaǧu tamdint ibedden ɣef lsas iǧehden, tin akken yebna Sidi Ṛebbi s yiman-is. 11S liman, ?ara tesɛa-d dderya ɣas akken ț-țiɛiqeṛt yerna meqqeṛt di leɛmeṛ, tumen belli win i s-yefkan lɛahed, ad iṭṭef deg wawal-is. 12Daymi seg yiwen wergaz iwumi kkawen ifadden teffeɣ-ed dderya s waṭas dderya n dderya-k ad ilin am yitran n igenni, am ṛṛmel yellan ɣef rrif n lebḥeṛ, ur yezmir yiwen a ten yeḥseb.\n13Di liman, i mmuten akk yemdanen-agi uqbel a ten-id-yaweḍ wayen i sen-yewɛed Sidi Ṛebbi, lameɛna walan-t si lebɛid feṛḥen yis yerna setɛeṛfen belli d ibeṛṛaniyen, d imsebriden di ddunit. 14Wid iheddṛen akka, iban țnadin tamurt i yiman-nsen. 15Lemmer ndemmen imi ǧǧan tamurt-nsen tili uɣalen ɣuṛ-es, 16meɛna nutni țqelliben ɣef tmurt ifazen yeɛni tin n igenwan, daymi Sidi Ṛebbi ur issetḥa ara ad ițțusemmi d Illu-nsen axaṭer ihegga yasen tamurt.\n17S liman i gefka Ibṛahim mmi-s Isḥaq d asfel mi i t-ijeṛṛeb Sidi Ṛebbi, nețța iwumi d-țunefkent lemɛahdat, yeqbel ad yefk mmi-s awḥid d asfel, 18nețța iwumi i d-yenna Sidi Ṛebbi : Seg Isḥaq ara k-d-fkeɣ dderya ara irefden isem-ik. 19Yețkel ɣef Ṛebbi bab n tezmert belli yezmer a d-isseḥyu ula si ger lmegtin daymi i s-d-yerra mmi-s : ayagi yella-d d lemtel. 20S liman, Isḥaq iburek arraw-is Yeɛqub akk-d Icaɛu ɣef ddemma n wayen i d-iteddun. 21S liman daɣen i gburek Yeɛqub arraw n Yusef uqbel ad yemmet, s liman i gsenned ɣef wuɛekkaz iwakken ad iɛbed Ṛebbi. 22S liman i gcar Sidna Yusef uqbel ad immet ɣef tuffɣa n wat Isṛail si tmurt n Maṣer, i gweṣṣa ad awin iɣsan-is yid-sen.\n23S liman, imawlan n Sidna Musa ffren-t tlata n wagguren mi d-ilul axaṭer walan aqcic yecbeḥ dɣa ur uggaden ara lameṛ n ugellid. 24S liman, mi meqqeṛ Sidna Musa ur yeqbil ara ad ițțusemmi d mmi-s n yelli-s n Ferɛun, 25yextaṛ ad yeɛteb d wegdud n Ṛebbi wala ad iqqim di zzhu n ddunit-agi yețțawin ɣer ddnub. 26Yefhem belli leɛtab n Lmasiḥ, d sɛaya tameqqrant yugaren igerrujen n tmurt n Maṣer axaṭer iwala ɣer zdat lerbaḥ i t-yețṛaǧun. 27S liman i d-iffeɣ si tmurt n Maṣer ur yuggad ara agellid iweɛṛen, yeṭṭef di liman am win iwalan win akken ur yețwali yiwen. 28S liman i gefka lameṛ ad zlun izimer n leslak, i gṛucc tiwwura s idammen n izimer-nni iwakken m'ara d-iɛeddi win yessengaren ur yețnal ara imenza i d-ilulen ɣer wat Isṛail. 29S liman, agdud n Isṛail yezger ɣef wuḍar i lebḥeṛ azeggaɣ, ma d imaṣriyen mi ɛeṛden ad zegren am nutni, yečča-ten.\n30S liman i ɣlin leswaṛ n temdint n Yeriku mi i s-yezzi wegdud n Isṛail sebɛa wussan. 31S liman, Ṛaḥab yellan d yir tameṭṭut ur temmut ara akk-d wid ur numin ara s Ṛebbi axaṭer testeṛḥeb akken ilaq s wid i d-yusan ad ssiwḍen lexbaṛ i wat Isṛail a sen-awin lexbaṛ.\n32D acu ara d-iniɣ daɣen ? Aṭas n lweqt i glaqen iwakken a d-hedṛeɣ ɣef Gidɛun, ɣef Baraq, ɣef Samsun, ɣef Jifti, ɣef Sidna Dawed, ɣef Camwil neɣ ɣef lenbiya meṛṛa. 33Wid i grebḥen deg umenɣi tigeldiwin nniḍen s liman, xedmen anagar lḥeqq, țțunefkent-asen-d lemɛahdat, zemmemen imawen n yizmawen, 34ɣelben tazmert n tmes, menɛen i ujenwi qeṭṭiɛen, ḥlan si lehlakat-nsen, zewṛen deg umenɣi, lɛeskeṛ n tmura nniḍen rewlen zdat-sen. 35Kra n tilawin walant wid i sent-yemmuten uɣalen-d si ger lmegtin, wiyaḍ țwaqehṛen meɛna ur qbilen ara ṛṛeḥma n yemdanen iwakken ad sɛun ḥeggu n tideț. 36Wiyaḍ daɣen țwaqehṛen s ustehzi, s ujelkkaḍ, s snasel d leḥbus. 37?waṛejmen, țwajeṛben, țwagezmen s umencaṛ, mmuten s ujenwi, teddun sya ɣer da, llebsa nsen d ibḍanen n wulli ț-țɣeṭṭen, yețwakkes-asen kullec, țwaḥeqṛen, țwaqehṛen. 38Nutni ur tuklal ara ddunit, țmenṭaren deg unezṛuf, deg idurar, deg ifran d mkul amkan n ddunit.\n39Widak-agi meṛṛa yețwaqeblen ɣer Ṛebbi s liman-nsen urɛad i ten-id yewweḍ wayen i sen-yewɛed, 40Axaṭer Sidi Ṛebbi ihegga-yaɣ ayen yifen ayen akken i sen-yewɛed i nutni, iwakken ur țțawḍen ara ɣer wayen akken ikemlen mbla ma nțekka yid-sen.


Q=3	C=3	SS=0	LS=0	PS=0	DC=0	LC=0	SD=0	BS=4	G0=27	G1=19	G2=7	DLID=ber_Latn	BODY=Tadiwennit taneggarut akk d Dda Lmulud (Algérie Actualité) > Imyura > Tullizin\nI lmend n usmekti wiss 16 n tmettant n Dda Lmulud At Mεemmer, nerra-d tadiwennit ines taneggarut s-iga uγmis "Algérie Actualité" d iffγen deg uṭṭun n 2 ar 8 Meγres 1989.\nArezqi Muqran: tzemreḍ a-γ-d-iniḍ dacu-t idles amaziγ ?\nDda Lmulud :\nIdles-a amaziγ d win n imezdaγ n Tefriqt Ugafa seg zik n zik, seg tazwara n umezruy n talsa, seg tallit n Ilibiyen. Azar akk d lsas n Tefriqt Ugafa d-imaziγen. Idles-a iṭṭef-d seg tama n Ugmud (Est) seg yiwen umda (oasis) amasri ittwassnen deg wmezruy, mu qqaren Siwa.\nWa d yiwen umda atituḥ deg Maser, imezdaγ ines ttmeslayen ar ass-a tamaziγt. Tamnaṭ agi qqaren-as zik s tlatinit Jupiter-Ammon, anda illa kra ugezzan akken akk d tyersi "tagurdit" (Nœud Gordien) i yegzem Iskender Ameqran akken d tedda deg umezruy. Ar tama usamar, Tamurt Umaziγ teṭṭef armi d Igirew Aṭelas.\nRnu ar waya dakken tigzirin tiknaṛiyin (îles canaries), armi d awines (siècle) wis ukkuẓ d mraw (14) d-timaziγin i llant, ama d idles nsent naγ d tutlayt. Ihi deg uwines wis ukkuẓ d mraw kecmen-tent isbenyuliyen, ass-a imezdaγ ines, igwancen, uγalen ttmeslayen akken ma llan tasbenyulit. Yiwen umussu da di Lzdayer tamannaγt ittennaγ a-d-isukkes tinettit tafriqt tamaziγt n tegzirin-a.\nSeg imir nni, iban lhal dakken ayen akk iεeddan γef Tmurt Umaziγ igezm-itt d-tifawtin, ta da, tayaḍ dihin, llant temnaḍin ass-a d-timeqranin, tiyeaḍ d-tiqumḍanin. Llant kra deg Libya, kra n tudrin deg Tunes, atas deg Ldzayer; tugett deg Lmerruk.\nLlan diγen deg Mali, deg Muritaniya akk d Nnijer. Ahat akka nezzi-d kan akka s ufella i temnaḍin anda ar ass-a illa wayen d iqimen seg idles amaziγ.\nAnwi i d udmawen yufraren n idles amaziγ ?\nUr fessus ara a-d-ifkk yiwen tabaddut n idles amaziγ, maca llan kra udmawen izdin akk talγiwin (formes)-is.\nUdem amezwaru swayes nezmer a-neglem (décrire) idles amaziγ dakken d idles atlay (oral), akken nezra, tutlayt tamaziγt tettwaru anagar zik n zik nni, deg ugles (antiquité).\nIlla wayen ittwarun d-iqqimen ar ass-a, maca ass n wass-a, tamaziγt tettwaru kan ar imuhaγ, tira umi qqaren nutni tifinaγ.\nTira ya talibit tenger seg ugafa n Tmurt Umaziγ. Izmer a-tt-yaf yiwen amedya γef tmedlin n izekwan iqburen, am win n ugellid Masnsen.\nTruḥ tenger ma xas ass-a kra n waggagen (intellectuels) ilemziyen εerḍen a-tt-id-ssidren.\nDeg udem atlay (oral) n idles amaziγ, ittaf umdan ass-a ayen izdin akk ayen d iqqimen deg-s seg tama ar tayeḍ akken bγunt myebεadent tamiwin-a. Aya iskan-d dakken deg kra n tallit zik, idles-a illa d yiwen, maca ar taggara-s ittwazuzer dihin da.\nUdem wis sin (2) n idles amaziγ d-aεzal ittwahettmen fell-as deg wmezruy n Tmurt. Yuγal mači kan iruḥ d-tifawtin maca yal tafawett tejbed iman-is γef tiyaḍ.\nUdem atlay (oral) n idles amaziγ γur-s ibuγar (avantages), γur-s diγen ayen n dir, kra illan deg-s akka ittembiwil gar sin ixfawen-a. Ayagi nettwali-t anagar di tsegda (architecture), d wannaren nniḍen diγen, am tinḍi (artisanat) akk d-tiknikit, qiment fkkant azal ameqran i wayen kan terra tewwurt ar daxel.\nTicki yuγal idles d-ameγrad, (universel) tettekks-as cwiṭ seg tmmuzγa ines, ittuγal d aḥric deg idles n umaḍal war tinettit.\nZeṛ tura deg Tefriqt Ugafa, anda nella, tiγawsiwin nessen, tid n myal ass akka am sekksu, tanfanṭazit..atg d-iḥricen n idles amaziγ, maca yiwen ur k d-iqar akka, acku seg zik n zik, seg tallit n ifniqen (phéniciens), imaziγen ur ttnadin ara ad-qiment tγawsiwin illan nsen a-tent-issinen wiyaḍ dakken nsen ur llint n wiyaḍ.\nArezqi Muqran Tmeslayeḍ-d γef ussider ?\nAya dayen nettwali deg umaḍal d-tirni mači ar Imaziγen kan. Kra iseggasen aya tura, inelmaden, aggagen (intellectuels), ukin d akken tinettit nsen d-tamaziγt, dγa xsen a-tt-id-ssidren.\nS wanecta xsen a-t-id-ssufγen, u ad ssufγen idles-a seg waddad ines atlay ar waddad nniden akken ad-yali taseddart tamaynutt. D-taseddart-a tamaynutt ibdan tettefrar-id iğğan yiwen am Yidir ad ittwassen deg wmadal s umata. Ccna illan nneγ kan, ass-a iwweḍ ar yal tama.\nDiγen, amussu ya n ussider n idles amaziγ iḥuz tutlayt. Ayen d iḍerrun deg tekci i tutlayt tamaziγt n wawalen n tusna akk d wid n tγerma tatiknikit s umata i s-ixuṣen. Imi ar ass-a n wussan, tamaziγt tella kan d-tutlayt n tudert n yal ass anda amdan ur yusir ara awalen imadwanen (abstraits). Γef aya i ulac-iten deg tmaziγt.\nTicki Amaziγ ixsa a-d-immeslay γef tγawsiwin timadwanin (abstraites), tetthettim-it tegnitt ad-issemres tutlayin nniḍen. Agastan, Tartulyan, Terens, smersen talatinit. Sinna, nsemres taεrabt, ssin γer-s tafransist. Akka yal tikkelt mi ameslay d-ameγrad (universel), Amaziγ issemras tutlayt tajentadt.\nAmussu ya n tura n waggagen-a ilemziyen d ittnekkaren ikkat ad-yaweḍ Umaziγ ad-immeslay s tmaziγt, i wakken ad-tuγal d-tabaγurt. Ayen yurzen ar tira, ilemziyen-a ttarun s isekkilen n tlatinit naγ s wid n Tmaziγt, agemmay nni n tfinaγ d ittwaskeflen.\nImi nezmer ass-a a-nurar taceqquft umezgun n Brecht s teqbaylit deg Lpari, i iqbayliyen, dayen ittaken udem amaynut i idles-a atlay.\nArezqi Muqran: Idles-a amaziγ idder naγ tessaramem kan a-t-id-ssekrem seg wẓekka ?\nD-timuγliwin ar zdat. Ur lliγ ara d-imceyyeε n Illu, maca zerreγ dakken amussu-ya a-d-yawi ayen ifulkin, acku izeddi amdan d iman-is akk d tmetti (société) anda ittidir. Ar ass-a illa ucerrig-a i-γ-ittağğan, yiwen wass kan deg tmeddurt nneγ, nettwahettem a-d-nessufeγ tidmi (pensée) nneγ s wallalen (moyens) ur illin ara d ayla nneγ. Aya igellu-d s uxettar tikkwal diγen s urway deg wallaγ n umdan. Ihi amussu-ya izmer kan ad-yili ifulki imi issemlalay tasa d wayen turew.\nAmdan deg tγerma-ya tatrart itett atas n tiyitiwin. Γef aya iyuser ad-izdi iman-is, ad-iḥadd iman-is mgal tiyitiwin-a, naγ m’ulac ad-yuγal d-arubbu mači d-amdan.\nSsurfet-iyi ma illa uzgal deg tsuqelt-a. Iswi d-tabγest i wakken Imaziγen ad-arun s tutlayt nsen, daya. Tadiwennit llan deg-s sin isteqsiyen nniden ur ten id sseqleγ ara acku γef usεerbeb, tiririt n Dda Lmulud, d-tiririt n win ixsan kan a-d-issukkes cwiṭ n uzref i tmaziγt xas ar iri n taεrabt naγ n "tcinwatt".


Q=10	C=10	SS=0	LS=0	PS=0	DC=0	LC=0	SD=0	BS=2	G0=11	G1=7	G2=1	DLID=ber_Latn	BODY=IDLES (SIWEL) — Tinekkit Taqbaylit tettwaselked s tezlit seg tallit n umnekcam aṛumi, truḥ-d akken γer usuter n tutlayt-nneγ i udabu azdayri deg yiseggasen n 1970, 1980, 1990 γer tefsut n 2000. Llan yicennayen ttwanγan (Meɛtub Lwennas), wiyaḍ ttwaḥebsen (Ferḥat Mhenni), wid yettwanfan (Sliman Ʃazem), u mazal aṭas refden anay n cna amḥaddi gar-asen Saɛid Kessas.\nSsaɛid Kessas d yiwen n umeγnas n taluft taqbaylit d tlelliyin n umeslay d yizerfan n tmeṭṭut. D anaẓur amḥaddi s uγanib atrar. Ilul deg as n 29 deg ayyur n wunbir aseggas 1959 deg taddart n At Xelfun, agezdu n Bumerdas deg tmurt n Yiqbayliyen.\nD win iḥemmlen cna seg mi yella d agrud. Tasfift-ines tamezwarut teffeγed deg useggas 1992.\nYuγ-d tagitart-is tamenzut mi yewweḍ 13 iseggasen deg tudert-is. Yekkred s tezlatin n Ferḥat Mhenni iy-at yeğğan ad d-yeḍfer abrid n tezlit tamḥaddit ula d netta.\nYecna γef lḥif, taqbaylit, tamurt d wayen niḍen. Ugar tizlit Dda Saɛid yettili deg tikliwin n Yennayer d 20 yebrir akk d tejmilin i yettuγalen i Meɛtub Lwennas d Umeẓyan Mhenni d wiyaḍ. Zik send a d-yeffeγ tastaγt yella d axeddam deg tmurt n lezzayer deg yiγallen n usellek, yesɛedda aṭas n lmeḥna, u d win yettaken afus n tallelt i yimdanen. Yečur wul-is d lxir d bu wawal ziḍen,… Ma deg ussan i d-iteddun a d-yuγal s uḍebsi amaynut, imir-nni a d-nuγal s wugar n yisallen.\nAyen yecna Ssaɛid Kessas:\n-D acu i nettnadi, 1992\n-Cfiγ i was, 2000\n-Los Sordos - Iɛeẓẓugen, 2013\nA d-nesmektiγ wid yettun neγ wid ur neḥṣi belli tamnaḍt n Ssaɛid Kessas s yisem-is n tidet At Xelfun. Maca tasertit n tiɛurrebt i d-yewwi udabu s tallelt n buydedyen terra-tt d caɛbet el ɛamur. D acu kan ayagi ur yerri ara imezdaγ n temnaḍt-a n Teqbaylit d ayen niḍen. Imi imezdaγ-is ṭṭfen deg tutlayt d yidles-nsen anaṣli. Ur brin ara i ṭbel deg aman, ur bedilen ara iles i yiles-nsen.\nYef waya i d-rnan azal d yiseγ i uγref aqbayli, tajmilt-nsen ur tesɛi tilisa.\nSIWEL 231322 JAN 17\n- 23/01/2017 CHAMPIGNY (SIWEL) — L’Association Franco-kabyle de Champigny organise une soirée pour célébrer Yennayer 2967, le 11 février 2017 à 19h. Un riche... Le théâtre de verdure d'At Ɛisa (Aokas), la genèse d'un projet qui va en inspirer plus d'un (photos)


Q=3	C=3	SS=3	LS=0	PS=3	DC=0	LC=0	SD=0	BS=0	G0=22	G1=11	G2=5	DLID=ber_Latn	BODY=Ha mamec ɣa tegged ad tesneqsed zi tidi deg unebdu? | Le RIFAIN\nHa mamec ɣa tegged ad tesneqsed zi tidi deg unebdu?\nAmxumbel n tidi, zeg imxumbal itteggen aṭṭas n usedḥi i yiwdan i di yella tidi. Ula kter i yiwdan itteddren deg imukan i di yella leḥmu aṭṭas. Maca nzemmer ad dd-nessenqes zeg umxumbel-a mala neḍfar mayen qqaren imussnawen.\nSenqes zi macca yeḥman d lkafiyin\nAṭṭas n yiwdan sessen ɣir lqehwa ass amen yekmel, niɣ ttetten ca n maccat di yellan leɛṭur iḥarren ameknaw libzar niɣ d lfelfel iqqsen, maca asit n « webMed » iqqar belli ixess iwdan i di yella tidi ad agg°jen x ddegg-a n macca minzi trenni di tidi. Asit n « men’s health » yeqqar ila iwdan ixess-asen ad ccen lxuḍret d macca mindi yella ẓẓenk d maccat ameknaw lluz d teɣyayr minzi senqqasent zi rriḥet taεeffant n tidi.\nYireḍ arruḍ asebḥan\nMala tyireḍ arruḍ yeḥsar ataf ttejjan leεwin wer ittenhezzi ca mamec i das-ixess. Mayen ittejjan tiddeɣt ad tedded aṭṭas. Aṭṭas n imussnawen qqaren ixess iwdan ad yirḍen arruḍ d imiriwen tiri ttwaggen s « lkettan » ḥsen εad. Niɣ llan ca n markat n warruḍ ttekksen arriḥet n tidi, qqaren-asen i ddegg-a n warruḍ « Anti-Smell Clothes ». Σawed qa kulur n warruḍ la d netta ɣer-s lhimmet-nnes, iwdan ixess-asen ad yirḍen arruḍ ɣer yella kulur innurẓem, maḥend wer issidif ṭṭya n tfuct, maci ameknaw kulurat i yeqqnen am uberkan… i dd-issadafen ṭṭtya n tfukt.\nDewwec s waman isemmaḍen\nAṭṭas n yiwdan itteɛjib-asen ad dewwcen s waman yeḥman, maca qa manaya irenni di tidi. Minzi aman yeḥman reẓẓmen tixubay timezzyanin ɣer-neɣ di arrimet-nneɣ, uca tidi tettcercur. S uya, ḥsen bnadem ad idewwec s waman isemmaḍen itteqqnen ddegg-a n txubay timeẓẓyanin. Imussnawen qqaren ila ḥsen bnadem ad issireḍ s ijjen ssabun ittekksen lbaktirya, minzi mala txelleṭ lbaktirya aked tidi, manaya ittic-dd ijjen arriḥet d taεeffant\nLeḥmu n wemkan mani tellid, ɣer-s lhimmet-nnes\nMaci marra yiwdan ɣer-sen klima, maca tzemmared ad tegged ca n tmeslayin minzi i ɣa teḥḍid tirɣi n arrimet-nnek. D amezwaru qqen tiburjatin s arrwaq maḥend ad wer dd-ittidef ṭṭya n tfuct. Mala tettwalid ad tenhezzed aṭṭas, ḥsen ad tejjed manayenni x ssbeḥ niɣ ar ɣa iggur ad teɣli tfukt. Gg ca n ṭṭebsi n wedfel zzat i ca n farfira, minzi ad iɛawed ɣer ufewwej d usesmeḍ n wexxam.\nKkes x-ak tidi, s ca n tebridin hewnent\nTimijja (Ssalmiya s Teɛrabt niɣ Selvia) d ijjen marka n rrbiɛ tzemmred ad tesnenned aked waman, niɣ ad zzag-s tegged zziyt. Timijja tettεawan aṭṭas ɣer tikkest n tidi. Ula d lxell la d netta ittekkes tidi. Su ijjen tnayen n tɣenjayen n lxell x tuffut. Ijjen tɣenjayt s lxell acemlal, wenniḍen s lxell n tteffaḥ.\nMala walu qaε, raḥ ɣer weḍbib\nMala teḍfared marra tibridin-a uca walu, hiwa xenni ixess-ac ad traḥed ɣer weḍbib. Maca imussnawen qqaren aterras wer ittriḥ ɣer weḍbib ila mala teḥfa-as qaε. Iḍbiben zemmren ad senqsen zi tidi, x webrid n ca n tseynaf n lbuṭuks, niɣ bnadem ad igg apparasyu ḥuma ad ikkes lɣudad n tidi.


Q=5	C=2	SS=0	LS=2	PS=2	DC=0	LC=0	SD=0	BS=11	G0=34	G1=19	G2=8	DLID=ber_Latn	BODY=Wp/shi/Agadir - Wikimedia Incubator\n< Wp | shiWp > shi > Agadir\nKran tiwlafin n tiɣrmt n Ugadir\nYat twlaft n taɣart n ugadir d ugadir uflla ɣ 2005\nAgadir tga yat tiɣrmt imqqurn illan ɣ iffus n Lmɣrib ɣ tasga n Sus. Tlla tiɣrmt ad ɣ 508 km ɣ unẓul n Tigmmi tumlilt, d 173 km i Taṣṣurt, d 235 km i Mrrakc.\nUggar n 421 844 n mddn zdɣn ɣ Ugadir , d uggar n 600 599 n mddn zdɣn ɣ Agadir-Idawtanan. Kṛaḍ n tutlayin ad sawalen imzdaɣn n Ugadir : Taclḥit, Taɛrabt tamrrukiyt ( Darija ), Tafrasist.\nAr nttini i imzdaɣn n Ugadir " Agadiriyin " s tɛrabt , d " Ait Ugadir " s tamaziɣt .\n2.2 Azmz Abrtqqizi\n2.3 Ankar Amzwaru\n2.4 Tasutin tis 18 d tis 19\n2.5 Azmz Afransawi\n2.6 Amussu n trgagit n wakal\n2.7 Agadir ḍaṛt 1960\n6 Agadir Uflla\n9.2 Tudrt n il d twuriwins\n12.1 Aftas n ugadir\n12.2 Urti n ulhaw\n12.3 Asif n waylaln\n12.4 Asays n leamal\n12.5 Agadir n uflla\n15 Ɣayli sis izdin\nAgadir iga yan wassaɣ amaziɣ ammak nns igat iɣrm akcraraḍ nɣ tazqqa n ujmu d imndi ... , d llan tugtt n wassaɣn aḍnin i tɣrmtt n ugadir zzɣ tasut tiss smmust d mraw , gisn mad igan win imzdaɣ zund "agadir n iɣir" , "agadir n lɛṛba" , "lɛin n lɛṛba" , "tigmmi n lɛin n lɛṛba" , "tigmmi n uṛumi" . d llan wassaɣn lli yas gan imdduryn slawan t akk ibrdqqizn zund : Santa cruz de Ague Santa Cruz du cap do ... . d llan wassaɣn aḍnin lli ittyafan ɣ tikrṭa d tnfulin tiqqburin . d rad lkmn wassaɣn ad mann yaẓn i 20 , macc tugtt nnsn ur sul ttyssann . ɣilad ur sul ɣaman amr sin ɣ wassaɣn ad gantn "agadir" d yan wassaɣ aḍnin art ttinin i yan ɣ iḍuṛan n tɣrmt igat "funti" .\nAmzruy n tmdint n Ugadir iga agnaw dat tasut tis 12, ur illi ma tt ibdrn ula ma fllas isawn dat usakud ad.\nƔ tasut tis-snat dat tlallit n lmasiḥ, ibdr buwmzruy Polybe ɣ iẓẓlmḍ n tfriqt, ɣ ugaraw anaṭlas, yan cap Rhysaddir, lli iẓḍar ad yili ɣ kran udɣar ur bahra yaggugn f Ugadir, idis nns ckkan sul gis id buwmzruy.\nTamnagit takaṛḍugrafit lli akkʷ iqburn nna ɣ nttafa Agadir d nna ɣ-d tbayyn tga tt ɣ yat takaṛḍa n 1325 : ɣ udɣar ɣ nnawaḥi nna ɣ tlla tamdint ɣilad, gis uskan n yan umkan ila yism n Porto Mesegina, id ikkan yism n taqbilt tamaziɣt ittuybdarn yad ɣ tasut tis-12, taqbilt n Msgina, ad tt igan d Ksima.\nƔ tigira n tizi n uzmz anammas, Agadir tga yan iɣrm idrus as waddur ; ism ad nit, Agadir el-arba, ittyafa ɣ tiklit izwarn ɣ 1510.\nƔ 1505, Ibrtqqizin kcmn yad ɣ-akud-ann d taɣarin timɣribiyin, ṣkun ukan aṣddar d tiɣrmt nnsn ɣ uḍar n yat twrirt nɣ tadawt mnid n yill, Santa Cruz do Cabo de Aguer (Tagʷrramt taẓggʷa n Cap Ɣir), ɣ udɣar n tuddurt ɣilad laḥt n Funti (ila yism ad lli d ikkan tguri n fonte iṭṭafn anamk n aɣbalu).\nDɣya, sliɣ d umẓn ibrtqqizn zzkiṛ d tqbilin n tmnaḍt uqɛan gra-tsn tmukrisin. Zɣ 1530, blukin ɣinna ibrtqqizn ɣ Santa Cruz. Ibda lmadd abrtqqizi lliɣ d iɣʷi ugllid asaɛdi Muḥammad Ccayx ass n 12 mars 1541 iɣrm n Santa Cruz de Aguer. Ṣḍiṣ tmaḍ n willi ur mmutnin zɣ ibrtqqizn srsn tn ɣ biggurdan, gisn ula anbbaḍ Guterre de Monroy d yillis Dona Mecia. Ur asn ṛẓmn aylliɣ tn sɣan kran igʷrramn lli d yuckan zɣ Brtqqiz xississan bac ad tn sdrfin. Dona Mecia, lli y'as immut urgaz ɣ ammas n imnɣi, tahl Muḥammad Ccayx macc tmutt lliɣ tra ad taru ɣ 1544. Ɣ usggʷas ad nit, iṛẓm Muḥammad Ccayx i unbbaḍ Guterre de Monroy, aɣuln-d gan imddukkal.\nTimrsi n ibrtqqizn ɣ Lmɣrib umɛin gr 1505 d 1520, rad naqṣn. Ḍaṛt mzliwt n Agadir, iqqan f Ibrtqqizn ad fln Asfi d Azmmur. Lmɣrib imik s imik ur sul ihmme ibrtqqizn lli d iḍwwrn s dar Lhnd d Lbrizil. Ḍaṛt 1550, ur umẓn ibtrqqizn ɣ Lmɣrib abla Mazagan (ad t igan d Jdida), Ṭanja d Sbta.\nTasutin tis 18 d tis 19\nAmussu n trgagit n wakal\nAgadir ḍaṛt 1960\nTawlaft n uɣrrabu aliman SMS Panther\nƔ 1505, lliɣ yad rsan ɣ kigan n tɣarin timerrukiyin, bnan ibertqizen yat tgadirt d yan umaris n tsebbabt tama n yill, ɣ izddar n wewrir ɣ illa Ugadir-ufella, iga s yisem Santa Cruz do Cabo de Aguer.\nɣ 1911, tssufḍ Lalman yan uɣerrabu s Ugadir ilan s yisem SMS Panther, ayad yiwey-d yan umukris adiblumasiy mqqurn ger Fransa d Lalman, ar as ttinin Tassast n Ugadir, neɣ Tassast tamerrukiyt tiss snat.\nƔ usggas n 1911 issiw uɣrrabu almani "bantr" ɣ tɣrmt afadd ad iḥḍu ilmanin zdɣnin ɣ ugadir , mayad add yiwin aylliɣ tlla tassast n ugadir ngr fṛansa d almanya , ɣaylli d yiwin ad tssuḍrer fṛansa is tsdurri maṛṛa amṛṛuk ɣ usggas n 1912 .\nƔ 29 fabṛayr 1960 ɣ ugad wiss 11 d 57 n tusdadt n yiḍ , immuss wakal n ugadir , ɣaylli d iwin arkiɣ tndl tɣrmt . d ɣ 15 n ultu ittymḍal mad izrin 15.000 n ufgan . lliɣ izri unggza n ugadir inna ugllid muḥmmad wiss smmus : «لئن حكمت الأقدار بخراب أكادير، فإن بنائها موكول إلى إرادتنا وعزيمتنا» , nɣd : « iɣ izzurf urtum andal n ugadir , tuska nns tlla f waqqas nnɣ d umummi nnɣ » ityska ugadir amaynu ɣ 2 km ɣ iffus n ugadir taqqburt . tiɣrmt tamaynut s ibridn nns ibarawn d tiskka nns timaynutin d tbrnaṭin nns ur tga zund tiɣrmin tiqqburin n umṛṛuk . d nttat ad yiwin taskflt tiss snat ɣ tmallayt ḍaṛat amuṛṛakkc s ugalaz n uftas nns ibuɣlan d ignna nns aẓrwal . yuckad ɣ tiṭṭan lli ittyskarn masdd anadal lli yutn agadir iga walli bahra iggutn , lliɣ yut unngza tugtt n iḍuran ns (talbdjt , lqṣbt...) , d idɣarn ad darsn yan unbḍu immrwasn , att igan d usttiɣ lli illan ɣ ddu wakal , lli immntln ɣ mad izrin i tugtt n tmukrisin ɣ tdffurt n wakal , macc ɣ usggas n 1960 illa yakk umussu n wakal lli immntln i unadal n tɣrmt . ḍaṛat amngas lli yutn agadir ɣ wass n 29 fabṛayr 1960 , iḍṛd uṭṭun n imzdaɣ zzɣ 45000 ar 16000 .\nInna ugllid muḥmmad wiss smmus : «لئن حكمت الأقدار بخراب أكادير، فإن بنائها موكول إلى إرادتنا وعزيمتنا» , nɣd : « iɣ izzurf urtum andal n ugadir , tuska nns tlla f waqqas nnɣ d umummi nnɣ » . tlla tɣrmt n ugadir ɣ yan udɣar irxa ad gis ilin imussutn n wakal , d ɣayad af ttyska tɣrmt n ugadir tamaynut ɣ 2 km ɣ iffus n udɣar nns aqqbur .\nTigmiḍi n taqubbanit (middn lli ur ssin ad aqran wala ad ttaran) : 17,9%\nTigmiḍi n imzdaɣ lli iɣran ar usinan n usmdi nɣd uggar : 27,6%\nTigmiḍi n imzdaɣ lli llan ɣ isggasn nnsn n twuri : 50,8%\nTigmiḍi n tarwuri (middn lli ur ṭṭafn tawuri) : 17,2%\nTigmiḍi n imzdaɣ lli swurin dar lmxzn (nɣ kantin swurin gis) : 14,1%\nTigmiḍi n imzdaɣ lli swurin ɣ uslig (nɣ kantin swurin gis) : 58,8%\nIdɣarn yaẓn i Agadir\nAgaraw Aṭlasi Drarga\nImgradn lli yas iḍfarn : Agadir Uflla\nTaggurt n ugadir-uflla\nIga Agadir Uflla yan ugadir ibna t ugllid Asɛdiy Ɛabdllah Lɣalb ɣ 1572. Ittyawbna ɣ iggi n ya wawrir yattuyn s 236 m. Awrir ad ittyara ɣ tsga nns ifkan i iffus s tɛṛabt: "Allah, al-watan, al-malik ", « Rbbi nɣ Akuc, Tamazirt, Agllid ».\nIttyara ɣ taggurt n ugadir ad s thulanḍiyt "Vreest god ende eert den kooning ", anamk nns iga t : « kṣuḍ ṛbbi, twqqrt agllid ».\nAɣaras n Agadir ufella\nAgadir zɣ afa n Agadir ufella\nAgadir ufella ɣ yiḍ\nAftas n Agadir\nGan iftasn n ugadir yat taɣawsa lli bahra yiwin tiṭṭ n imallayn d willi bahra tirinin tisggiwin n Sus. Tili taɣart s yat tiɣzi n 07 km d uggar. Mac iɣ ira yan ad iẓr iftasn taɣarin lli bahra icwan, illa fllas a'nn yitti f tmdint yamẓ aɣaras n Taṣṣurt. Ɣin ran yaf uggar n 20 n taɣart nɣd aftas. Ig uftas n Taɣazut yan ɣ iftasn lli baḥra ttuyssanin, yili sisn uḍar d umuddu. A'nn ka zrit Taɣazut s yan smus id kilumitr ran taft aftas abuda lli mu smman ihippiyn "Paradis plage " nɣd « Iftasn Ljnt ».\nIḍfuṛ ugadir i unzwi anammas , d unzwi zund win tnzruft ɣ yat tizi , d ar bahra ttɣama tskʷflt n trɣi ɣ mad yaẓn i 20°C . zund tiɣrmt n nirubi ɣ kinya . ar izray ɣ tɣrmt ɣaylli mu ttinin "ccrgi" . d igat kra n waḍu lli d itkkan tanzruft d ar ittmntal ɣ uzrruy n tskʷflt n trɣi ard tzri 40°C .\nIga Ugadir yat temdint li bahra ituyssan s tmallayt ɣ tmazirt n Umerruk. Ar tid ittwattasn gaygan du amalay ɣ kraygatt tasga a ɣu amadlan, gin ifransawiyn imzwura li bahra issusam Ugadir, tab3antnin ilalmaniyn s ingliziyn. Imallaynad gan sɣ wanaw n imallayn li itllinin s iftasn d tafukt.\nTudrt n il d twuriwins\nYat ɣ tiwuriwin timuqqranin n il tsalan middn n ugadir tisggiwin gantn tiwuriwin n il. tli ɣ ugadir lmrsa tisnat lmrruk, tili fkrat wal, talmrzat n tmallayt, talmrssat n srdil d gmrt islman d lmrsa tamaynut ntsbbabt.\nTella ɣ Ugadir Tasdawt n Ben Ẓuher, yat zeɣ tesdawin timeqranin n tmazirt. Tumey taɣiwant n iḍbiben, tin tussniwin, tin tussniwin tizefanin, tidemsanin d tinamunin, tin tussniwin tinefganin, d kra n tmersal yaḍnin n usslemd anfella : ENSA, ENCG, d ESTA.\nAr ttyaweskaren kigan n inmuggaren ɣ Ugadir, gisen :\nAnmuggar n Tmitar : Isman aẓawan n ayt Sus, win imaziɣen, d win Lmɣrib s umata, wala win umaḍal. Ar ittili kraygat useggʷas ɣ tzwiri n Yunyu.\nAnmuggar n La Tolérance : Ar ittili kraygat aseggʷas d ar ittekka ɣar yan yiḍ.\nTaɣart n ugadir, ɣiklli d 'ttbayan zɣ ugadir uflla\nttwayssan tɣrmt n ugadir lli yaẓn i ugarw aṭlanti s unzwi nns amnumms , d tiɣzi n uftas nns lli izrin 30 kilumitṛ , d umlal nns awraɣ , d tfukt nns ismrɣan uggar n 300 n wass ɣ usggʷas , ma yad ad stt isslkmn i yan uswir bahra yattuyn ɣ tmallayt , lliɣ llan tugtt n izugaz imqqṛann ɣ tama n uftas nns , lli dar llan tugtt n ibridn rẓmnin f uftas . ɣiklli ttwayssann izugaz n ugadir s uzdduɣ amṛṛuki d uzdduɣ amaynu , d tnufa n tunnunt , d tnufa n ujejji n tdusi .\nAftas n ugadir\nIga uftas n ugadir yan ɣ iftasn bahra iẓiln ɣ umṛṛuk , lliɣ ẓḍarn imallayn ad gis skrn tugtt n iẓwarn zund isardabn n tafukt d ussudu n isan d tunnunin n waman d igiwr ɣ tbrnaṭ n iggi n uftas .\nUrti n ulhaw\nIga irti n ulhaw yan urti bahra iẓiln lli s a fttun tugtt n imallayn afadd ad gis zzrin yat tizi n tayri , ɣ yat tmust ifulkin .\nAsif n waylaln\nIga yan urti n imudar amẓyan , lli indazn s maṛṛa inawn n waylaln d igḍad , d kra ɣ imudar aḍnin , d tlla f kra n izmmuẓẓal zg uftas , ar d sis ttackan imẓyann ula imqṛann . afadd ad ẓṛn igḍaḍ d waylaln , issann fllasn kra n inɣmisn . llan urti yad tugtt n wanawn n waylaln d imudar , llistt yujjan ad taf urtan aḍnin n umṛṛuk . d ɣ isggʷasn ad ggʷranin , irẓm urti tiggura ns fabur ɣ udm n imzdaɣ d imallayn .\nAsays n leamal\nAsays imqquṛn ɣ tiɣrmt n ugadir , ar gis ttilin tugtt n imwirn d inmuggarn d imussutn lli ittawsn afadd ad tlkm tɣrma tamṛṛukit d tɣrma tamaziɣt yan uswir yattuyn , zund anmuggar n timitar lli d ittawin tugtt n inuẓar zzɣ Amṛṛuk slawantt akkʷ Sus , d wyyad zzɣ timura yaḍnin .\nAgadir n uflla\nIga yan udɣar zɣ umzruy tlla yad gis tɣrmt taqqburt , macc yan ugzzum mqquṛn zgis indl s ummntal n umussu n wakal lli yutn tiɣrmt ɣ usggʷas n 1960 . illa ugadir n uflla ɣ iggi n yan udrar lli dar 236 mitru ɣ tɣzi f tsna n yill .ɣ iẓẓlmd n tɣrmt n ugadir . ittyskar ɣ usggʷas n 1540 f ifassn d unmɣuṛ Muḥmmad Ccayx Ssaɛdi .\nTasnniɣt n tadlsa tamaziɣt\nAgdal n Ulhaw\nAzagz n Ugadir\nTakarda n Ugadir n 1885\nMarina n Ugadir\nAftas d Agadir uflla\n↑ Taqbilt n Ksima - Tiqbilin n Lmɣrib\n↑ « Nom qui semble attester l'existence d'un marché du mercredi, « souk el-arba », près d'un grenier collectif. »Chronique de Santa-Cruz du Cap de Gué, Paris, 1934\nKommons yan ɣ isnfaṛn n wikimidya tufit ad gis taggʷt: Agadir.\nRetrieved from "https://incubator.wikimedia.org/w/index.php?title=Wp/shi/Agadir&oldid=5150275"\nThis page was last edited on 4 June 2021, at 22:29.


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Anfafad bu uqacuc: Awanak iɛewwel ad d-yessebges akk ammaken yellan\nYeffeɣ-d ass n : Lḥedd, 12 Yebrir 2020 12:16 Ɣran-t : 194 n tikkal\nLEZZAYER TAMANEƔT – Yules iwekked-d uneɣlaf n tdawsa, Abderrahmane Benbouzid, ass n usiḍyas deg Lezzayer Tamaneɣt, dakken « awanak iɛewwel ad d-yessebges akk ammaken yellan » akken ad yemmesten iɣermanen seg tkaɣreft n unfafad bu uqacuc.\nDeg wawal-nnes deg umyager d tɣemsa ɣef umhaz n tkaɣreft n unfafad bu uqacuc deg Lezzayer, yenna-d Mass Benbouzid dakken awanak , « ddaw usiggi ayalas d wusrid » n uselway n tegduda, Abdelmadjid Tebboune, « iɛewwel akken ad d-yessebges akk ayen yellan d ammaken » i umesten n yiɣermanen seg tkaɣreft-a tanmaḍalt.\nI lmend n waya, Mass Benbouzid yesmekti-d dakken « imalas yezrin, uǧwen-d tanecta d tameqrant n warrum d usgalef n uḥezzeb ula ma yella-d lḥeṛs d ameqran ɣef wulzuz anmaḍal n yifarisen-a », am wakken ay d-ixebber dakken sɣan-d ugar n 15 n tgelmusin d 100 n yimsunefsen igemdanen, am wakken ay d-uǧwen tinectiwin d timeqranin n telkasin, tismaqqalin n umesten d tgelmusin i yimahalen n tdawsa.\nYerna-d dakken asatim aɣelnaw n tekluṛukint yerna s wugar n 300.000 n tenkulin, am wakken ay d-iwekked dakken awanak ad ikemmel « ussis-nnes i uḍman n tillit n wakk ifarisen, isgulaf d yisafaren yessefken i uqabel n tegnit-a taweɛṛant ayɣef tettekk Lezzayer am wakk timura niḍen n umaḍal ».\nDeg wayen yerzan israten n temnaḍin yemgerraden n tmurt, yenna-d Mass Benbouzid dakken ur ttɛeḍḍilen ara ad fken asireg i tyunin n ukcaf n waḍḍan yeqqnen ɣer Usudu n Pasteur deg temruzin-nnes n Wehṛan, Qsenṭina, Waregla d Tlemsan, ɣer yidis n yisegnafen isdawanen n Wehṛan d temruzin n Mustapha-Pacha, Bni Messus, Tamenɣest, Bgayet, Tipaza d Sḍif.\nYerna-d uneɣlaf dakken Tasmilt Tussnant n Uḍfar n Umhaz n Tkaɣreft n Unfafad bu Uqacuc tesmemmi aneggaf n usesfer s tekluṛukint i wugar n 1700 n yimuḍinen, yernu aneggaf-a yella-d i usesfer n yimuḍinen ifessasen, am wakken ay d-ixebber dakken tasmilt-a tedwet s yigmaḍ ay d-yellan seg usafar-a yernu d aya ay yessawḍen ɣer tmerniwt n umḍan n yimuḍinen yejjin, tagara-a.\nYeffeɣ-d ass n : Lḥedd, 12 Yebrir 2020 12:16 Taggayt : LEZZAYER Ɣran-t : 194 n tikkal Bḍu


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=lezzayer - Results from #40\nYesɛa Mass Lamamra deg wahil n tirzi-s amazrar n yidiwenniyen deg Tunes\nAynas, 23 Ɣuct 2021 18:52\nLEZZAYER TAMANEƔT – Aneɣlaf n yiweẓla izɣaren akked Umɣiwan aɣelnaw yellan deg uzɣar, Mass Ramtane Lamamra, s yisem-is d amazun uzzig n uselway n Tegduda, Mass Abdelmadjid Tebboune, iga ass n Uynas (letniyen) yiwet n tirzi n umahil deg Tunes, yermes-it uselway atunsi Kais Saied, i d-yenna yiwen n ulɣu n uɣlif.\nAmdiwenni s usawal gar Uselway Tebboune akked win n Tunes\nAynas, 23 Ɣuct 2021 13:39\nLEZZAYER TAMANEƔT – Aselway n Tegduda, Mass Abdelmadjid Tebboune yemdiwenni s usawal, ass n uynas (letniyen), akked umtil-is atunsi, Mass Kaïs Saïed, yemmeslay-as ɣef « temsetlelt n uɣref akked unabaḍ azzayri akked Tunes deg liḥala-ya taweɛrant », i d-yenna yiwen n ulɣu n tselwit n Tegduda.\nYettwakcef-d unguz d amihaw mgal Lezzayer iheyya-t-id umussu amẓerbeḍḍu n MAK\nAynas, 26 Yebrir 2021 11:58\nLEZZAYER TAMANEƔT – Yenna-d uɣlif n umzaɣ aɣelnaw, deg yiwen n ulɣu, dakken yettwakcef-d yiwen n unguz d amigaw mgal Lezzayer, iheyya-t-id umussu amẓerbeḍḍu n « MAK ».\nYettekka Djerad deg tfugla n tgallit n uselway akunguli\nAsiḍyas, 17 Yebrir 2021 12:03\nLEZZAYER TAMANEƔT – Aneɣlaf Amezwaru, Abdelaziz Djerad yettekka ass n usimwas (lǧemɛa) deg temdint n Brazzaville, s yisem-is d agensas n Uselway n Tegduda, Abdelmadjid Tebboune, deg tfugla n tgallit n uselway akunguli, Denis Sassou Nguesso, seg i as-ulsen afran, i d-yenna yiwen n ulɣu n yimeẓla n uneɣlaf Amenzu.\nTaqacuct n Tdukli tafriqit : Aselway Tebboune yermes deg Addis Abeba aneɣlaf Amezwaru afalasṭini\nAsamas, 09 Fuṛaṛ 2020 15:40\nADDIS ABEBA – Aselway Tegduda, Abdelmadjid Tebboune yermes ass n usiḍyas (ssebt) deg Addis Abeba (Ityupya) aneɣlaf amezwaru Afalasṭini, Mohamed Shtayyeh.\nAneɣlaf asaɛudi n Yiweẓla iwerdaniyen iga-d yiwet n tirzi ɣer Lezzayer\nAkwas, 06 Fuṛaṛ 2020 15:41\nLEZZAYER TAMANEƔT – Aneɣlaf asaɛudi n Yiweẓla iwerdaniyen, ageldun Fayçal Ben Farhane Al-Saoud iga-d ass n ukwas (lexmis) yiwet n tirzi ɣer Lezzayer.\nAselway atunsi yebda tirzi-s n Uwanak deg Lezzayer\nAsamas, 02 Fuṛaṛ 2020 15:51\nLEZZAYER TAMANEƔT – Aselway Atunsi, Kaïs Saied yebda, ass n usamas (lḥedd), yiwet n tirzi n Uwanak deg Lezzayer, almend n usnebgi i as-iga uselway n Tegduda, Mass Abdelmadjid Tebboune.\nAselway atunsi Kaïs Saïed ad yeg ass n usamas tirzi n Uwanak ɣer Lezzayer\nAsiḍyas, 01 Fuṛaṛ 2020 15:24\nLEZZAYER TAMANEƔT - Aselway n Tegduda tatunsit, Kaïs Saïed ad yeg ass n usamas (lḥedd) yiwet n tirzi n Uwanak ɣer tmurt n Lezzayer, seg i t-id-yesnebgi Uselway n Tegduda, Abdelmadjid Tebboune, i d-tenna ass n usiḍyas (ssebt) tselwit n Tegduda deg yiwen n ulɣu.\nLibya / timura tinaragin : aseddu n ukala n ferru asertan n tezɣent deg Lezzayer\nAkwas, 23 Yennayer 2020 16:13\nLEZZAYER TAMANEƔT – Ad teḍru deg Lezzayer ass n ukwas (lexmis) yiwet n temlilit n yineɣlafen n Yiweẓla iwerdaniyen n tmura tinaragin n Libya deg ukatar n wussisen idiblumatiyen i useddu n ukala n ferru asertan n tezɣent ideg tella tmurt-a tanaragt seg mennaw n yiseggasen, aya, s yiwen n udiwenni agensi gar yiḥricen ilibiyen yegerraden.\nLezzayer, d yiwet n ’’tiḍni n telwit icudden ɣer uqader n tnaya n Yiwanaken’’\nAsinas, 21 Yennayer 2020 14:38\nLEZZAYER TAMANEƔT - Lezzayer d yiwet n ’’tiḍni n telwit icudden ɣer uqader n tnaya n Yiwanaken akked udiwenni asertan’’, i d-yenna ass n usinas (ttlata) uneɣlaf afransi n Yiweẓla iwerdaniyen, Jean-Yves Le Drian.


Q=7	C=3	SS=3	LS=0	PS=7	DC=0	LC=0	SD=0	BS=0	G0=23	G1=9	G2=0	DLID=ber_Latn	BODY=Amuddu ɣer Serwan (04): Yuba yeqqar tiqessisin x ineḥbas | Le RIFAIN\nAmuddu ɣer Serwan (04): Yuba yeqqar tiqessisin x ineḥbas\nInecraf i d-yudfen ḍ imaynuten ra d nitni usin-d xwan. War ɣar-sen walu, iqqess-iten buheyyuf jar kumisarya d lmeḥkama. D webrid ɣar ubniq. Ursuḍen s ccyaḍ n tidi. Rezzun ad ccen, ad serḍen, ad keyyfen, ad ṭṭṣen…\nUcin-asen-d tnayen n rekraci i ijjen. Bdan εeddren-tent, neccin nettemsiwza akid-sen kur ijjen iṭṭef raq-nnes. Newc-asen min xaf-neɣ iceṭṭen n weɣrum d reεḍes ccin-t yin idjuzen. Newc-asen tiẓra-nni n sabun ad zzay-sent ssirden waxxa tuɣa nḥekk zzay-sent irem-nneɣ.\nMaca garru mani ig idja marra yin itkeyyafen qqimen ḍi reɣben nnes. Nessawar nḍeḥḥec ḥend ad ttun, ad nettu mani i nedja. Ufiɣ ixf-inu ittwarsay ad ggeɣ ktar zi tzemmar. Aḍ iniɣ tiḥuja, ad ɣareɣ tiqessisin, ad ɣennjeɣ, aḍ ɣareɣ lquran, ad asen- ssiwreɣ xef umezruy. Mayemmi lla nec ufiɣ-as? Xarrseɣ aked ixf-inu, ufiɣ d wa d raq, d wa d akud mani ɣa ssiwḍeɣ tabrat, ḍa i ɣa ssiwreɣ xef tɣawsa. Marra ucin-ayi amejjun marra qqaren-ayi areni-d. Marra ttseqsan-ayi xef tɣawsiwin d tɣensa axmi nitni zi ca n tmurt nneɣni. Illa ca n drus zzay-sen ssnen maca sqaren.\nMaca aṭṭas i ila weddaren deg iyyaren n tudart: Ha yin ila iznuzan kukayin d teḥcict d tseswin. Ha yin i tuɣa ittemsazzaren xf ureqquz n weɣrum jar ddiwana d reswaq d rxedmet di tebḥiren d rebni. Ha yin ig i ssεeddun tudert-nsen xef waman deg wayel tḥedjaqen-d iserman war ssinen min ittemsaren di tudart. Da i ssneɣ ila aydud war ɣar-s tewwiḍ tussna ura d aneɣmis n tmunt. Nnhar ɣar-s ɣa yaweḍ ad igg ca.\nɣer ɛawed : Amuddu ɣer serwan (03) : umi i daneɣ-ucin reɛḍes ḥafi\namuddu ɣar serwan (05): Nnhar n lappil, maca nnumru walu! | Le RIFAIN 20 septembre 2020 ɣa 15 03 09 09099\n[…] ɣer ɛawed: Amuddu ɣer Serwan (04): Yuba yeqqar tiqessisin x ineḥbas […]


Q=19	C=19	SS=0	LS=0	PS=0	DC=0	LC=0	SD=0	BS=0	G0=16	G1=8	G2=5	DLID=ber_Latn	BODY=Weld lgriya Gold school ft weld lmdina. Gold school ft wedl lgriya. Derniers Albums Yesmouni wanan Gold school ft wedl lgriya Gold school ft weld lmdina f7l ft weld lgriya 7il 7elwa. Rif city est un groupe spécialiste de la chanson amazigh et surtout du rif marocain. Précédent Rabeh mariwari feat fares rai – innes iyama i baba Rabeh salam – a9a 3ad akhafi tozod Ramazo – waramrichagh waratalqagh Rgs dabohare remix Rgs fea abdelmoula Rgs freestyl Rgs jma3 jma3 Rouh ocha atahnied Sabah- ikad khafi ye3dou Sabrina – azri dayek yedjan Suivant.\nGold school ft wedl lgriya. A9asakh fos inoe, Abdelmoula – ralla yama et Amigos mc. Derniers Albums Cheba ratiba chiraz Yesmouni wanan. Précédent Laila chakir tho3ar tho3ar Laila chakir – akich akich Laila chakir – inay adam bnikh Laila chakir – aawaja qayqsah Laila chakir – marchagh akich dalmosiba Laila chakir feat said mariouari – hawar hawar khafi Mani throuhad Mayami Mayamie thsmah Milouda – amimount amimount Suivant. Précédent Said mariouari – allo yama Said mariouari – azin azin Said mariouari – salmayi ababa Said mariouari – samhayi ayama ino Said mariouari – ya sallam Said mariouari – yadjis narifino Sallam imazighen – ikram del mou3alima Sighyad fos nam Yama ino a yama. Rif city est un groupe spécialiste de la chanson amazigh et surtout du rif marocain. Weld lgriya Gold school ft weld lmdina.\nParmi ses tubes les plus connus: A9asakh fos inoe, Abdelmoula – ralla yama et Amigos mc. Gold school ft wedl lgriya. Gold school ft weld lmdina.\nWeld lgriya Gold school ft weld lmdina. A9asakh fos inoe Abdel monaim – ma3lik qimagh da3zri Abdelmoula – ahdayas ayemas Abdelmoula – boqana boqana Abdelmoula ga3 ga3 azoubida Abdelmoula – athkhdfayie raaqar Abdelmoula – minyazo our nam Musuc – ralla yama Abder feat nabil j-beezy – alhob anem Amigos mc Ayama aynou Suivant.\nPrécédent Chippie feat said mariouari – isona telefoun Dini dini Farida rifia – gae gae zoubida Farida rifia – mimount a milmount Hicham rifi – zi taghyocht gha tiyara Hram khem athudath Jalal – ya9arasan i yodan Laila chakir – thaw3ar thaw3ar Laila chakir – arham inoe imghar Laila chakir – wach tsimihakh Rkfiya. Précédent Laila chakir tho3ar tho3ar Laila chakir – akich akich Laila chakir – rifiga adam bnikh Laila chakir – aawaja qayqsah Laila chakir – marchagh akich dalmosiba Laila chakir feat said mariouari – hawar hawar khafi Mani throuhad Mayami Mayamie thsmah Milouda – amimount amimount Suivant.\nOum kalthoum Nass el ghiwane Saad lamjarred Cheb akil Cheb nasro. Derniers Albums Yesmouni wanan Gold school ft wedl lgriya Gold school ft mysic lmdina f7l ft weld lgriya 7il 7elwa.


Q=18	C=18	SS=0	LS=0	PS=0	DC=0	LC=0	SD=0	BS=1	G0=4	G1=2	G2=2	DLID=ber_Latn	BODY=Yennayer 2963 : lettre du président du MAK au peuple kabyle\nKABYLIE (SIWEL) — Dans une lettre adressée au peuple kabyle, et dont Siwel détient une copie, M. Bouaziz Ait Chebib appelle les Kabyles à l'union et à faire preuve de courage et d'engagement. La lettre, pour précision est rédigée en kabyle. Mon,tage photo par HA.\nYeffeɣ useggas, ad yekcem wayeḍnin. Deg-wayen yezrin, ad d-nelmed ad d-nissin, ad d-nagem timsirin, ad nesfeḍ tucḍiwin : Aɣref ur neddukel d amuḍin, d nger i t-yeggunin.\nSarameɣ-awen (t) tazmert, tumert, tudert ara yiȥiden am tayri. Vuddeɣ-awen (t) talwit, tankelwit, tamendit di laânaya n tlelli.\nTiqvayliyin, iqvayliyen :\nTanekra turw-ed tayeḍ\nS nnif i d-nâeggeḍ :\nAd yidir weɣref aqvayli.\nNeffeɣ-ed si tizzayrit\nNvedd s teqvaylit\nNuɣ avrid n tlelli.\nUr nettanez ur nettnuz\nUr nkennu ur nettruȥ\nɣer sdat tikli.\nTaqvaylit d iman-nneɣ\nTidet d awal-nneɣ\nTugdut d llsas-nneɣ\nTalakt d azal-nneɣ\nTalwit d asirem-nneɣ\nTagmat d afud-nneɣ\nAwanek aqvayli d iswi-nneɣ.\nɣer tlelli ad aɣ-tessufeɣ.\nTimaziɣin, imaziɣen :\nWin wer nekmiz i yiman-is,\nUlac win ara s-ikemzen.\nYal aɣref amaziɣ ad yegriwel\nAd yerreȥ azaglu i t-yurzen.\nS iɣallen yezdin\nMa d igenni ara d-yeɣlin\nAd d-lalent tegrawliwin\nD isem amaziɣ ara d-yalin\nɣef tmazɣa ad d-tali tafat.\nAseggas ameggaz i meṛṛa\nBuâziz u Cebbi Aselway n Umussu n Timanit i Tmurt n Yiqvayliyen\nSIWEL 081233 JAN 13\nTags : bouaziz ait chebib, kabylie, lettre, peuple kabyle, yennayer


Q=14	C=0	SS=0	LS=14	PS=0	DC=0	LC=0	SD=0	BS=2	G0=0	G1=0	G2=0	DLID=ber_Latn	BODY=Algérie Presse Service - Actualité à la Une Tawakla isallen n Lezzayer - Amni Uṛufi: attham n Meṛṛuk s werkaḍ d « amaglay » n yizerfan n wemdan deg Rrif\nVous êtes ici : Amugger»AMAḌAL»Amni Uṛufi: attham n Meṛṛuk s werkaḍ d « amaglay » n yizerfan n wemdan deg Rrif\nmardi, 10 octobre 2017 10:43\nAmni Uṛufi: attham n Meṛṛuk s werkaḍ d « amaglay » n yizerfan n wemdan deg Rrif\nBRUXELLES– Tiddukliwin timeṛṛukiyin n westan n yizerfan n wemdan ttehment, ass n letniyen deg tesɣimt n Wemni Uṛufi deg Bruxelles, iduba imeṛṛukiyen s wemḥaq n umussu n uccetki aɣerfan d umelwi n Rrif, yernu nnant-d dakken iduba imeṛṛukiyen rekḍent arkaḍ d « amaglay » izerfan n wemdan deg temnaḍt-a.\nƔef leḥsab n yigensasen n tiddukliwin-a, ay d-yessawlen deg usarag ɣef umussu n Ḥiṛak n Rrif deg Wemni Uṛufi, asseqdec n tekriḍt yekkan i tlisa mgal umussu-a n uccetki amelmi d ayen ay yessawḍen ɣer werkad d « amaglay n yizerfan n wemdan ».\nYessumel-d uselway n Tiddukla n Westan n Yizerfan n Wemdan deg Meṛṛuk (ASDHOM), Said Fawzi, asseqdec n tekriḍt yekkan i tlisa, abbaẓ war ssebba, acaṛeɛ, aɛetteb d usekker war ṛṛeḥma ay la sɛeddayen yemsulta ɣef yenmeskanen, yernu yerfa Mass Fawzi ɣef « usserdes yernan deg temnaḍt-a. »\nƔef leḥsab n yimeɣnasen n yizerfan n wemdan, tagnit aydeg tella temnaḍt n Rrif ssebba-nnes d irkaḍen n yizerfan n wemdan, izerfan isertanen, idamsanen, inemttiyen d yidelsanen n yimezdaɣen n temnaḍt-a, yernu yenkeṛ itthamen « ikellaxen » n uneɣlaf amenzu ameṛṛuki ay d-yennan dakken amussu n temnaḍt-a d « amẓerbeḍḍu ».\nMa d tagensast n Tsemyuddest Tamɣarbit n Tuddsiwin n Yizerfan n Wemdan (CMODH), Khadija Ryadi, yenna-d dakken « llan-d yerkaḍen d imaglayen n yizerfan n wemdan deg Rrif », yernu tuggad seg « wexṣar amecɣab » n yizerfan n wemdan deg temnaḍt-a.\nTeḥseb-d tmeɣnast-a acḥal n tegnatin n werkaḍ n yizerfan n wemdan deg wayyuren-a yezrin deg temnaḍt n Rrif, yernu tesḥassef imi d timiḍa n yimeɣnasen n umussu-a ay yettwabẓen deg temnaḍt-a, am wakken ay d-tenna dakken azal n 30 seg-sen ay igan asunded n laẓ acḥal n ledwaṛ aya akken ad d-ssummlen ama d abbaẓ-nsen ay ttwalin d amesbaṭli, ama d tagnit-nsen n weḥbas.\nUgar di taggayt-agi : « Inselmen n Fṛansa tecɣeb-iten tmuɣli tibawt n Yefṛensisen ɣef Lislam Iɣlanen Yeddukklen: tesɛedda Tesmilt tis 4 taneɣtust n wallus n uwekked n wezref n weɣref aṣeḥrawi »


Q=9	C=6	SS=4	LS=0	PS=0	DC=0	LC=0	SD=0	BS=3	G0=91	G1=31	G2=8	DLID=ber_Latn	BODY=D tidet Ssekʷar d aɛeffan? | Le RIFAIN\nSekkʷar d mizid ‑ ar da nemsefham. Maca cḥal i yxess anec n sekkʷar deg ass? cḥal yeddarra taddut nneɣ? melmi nzemmer ad nini ssekʷar d aɛeffan? ɣerm, ad tesnem.\nMin yeɛna ssekʷar beɛda?\nCḥal n sekkʷar i dd‑yekkren i ddat‑nneɣ deg Ass?\nMin ittemsaran i ssekʷar di taddut‑nneɣ?\nMin yeɛna ssekʷar n sanida?\nSsekʷar n Fruta yifa ssekʷar nurmal??\nTidet ssekʷar d aɛeffan?\nSsekʷar d ttebriyyet?\nI mala kseɣ xaf‑s qaɛ?\nMinzi zemmreɣ ad bedleɣ ssekʷar?\nMinzi ɣa sneɣ cḥal n ssekʷar yellan di Macca?\nXmi ɣa tesseqsid ca n umesnaw x ssekʷar, ad xaf‑s yerr s useqsi beɛda, Man ssekʷar? Urud d ijjen ssekʷar waha yellan. Awerni yisem‑a, ffren aṭṭas nw awalen am cnaw Glucose (qqaren‑as sekkwar n uḍil), Fructose (Ssekʷar n Fruta) niɣ Lactose (Ssekʷar n uceffay), zzat‑nes Mayzina , am tenni di baṭaṭa.\nIklusa‑ya carken marra deg ict. d Carbohydrate marra, Mlawasen la di mamek tbanen di daxel‑nsen. Marra dag‑sen Karbun, Ahidrujin, Uksijin. mṣebḍan di mamek seddant tdrin‑a waha.\nGlucose d Fructose wer dag‑sn bu iceddan aṭṭas, qqaren‑as ssekʷar n yijj niɣ « Monosaccharid. » Mala munen tnayn n Imonosaccharide, tsaqarend Disaccharid – i yellan d sekwar dubli. Macnaw sakkaruz « Saccharos ». days anict n Glucose anict Fructose (1:1) .\nMin yellan ɛawd nteḥwajat di macca, d ssekʷar yellan di Mayzina « Polysaccharide », Poly zeɛma aṭṭas. Ssekʷar yujar dubli. Ɣer‑s ijjen sselslet d tazegrart n tidrin n ssekʷar. Wer yizid ca anict Monosaccharid d Disaccharid\nḤima ad nedder, arrimt‑nneɣ wer teḥwij ca ssekʷar acemlal, xelli ɛad wenni id tṣenɛen, teggent di tissit d macca. Maca ntett zzag‑s aṭṭas. mkul ijjen zzag‑neɣ itett 30 kilu n ssekʷar deg useggʷas. zeg 1950 ar assa, temmrni xaf‑s ijjen 10 kilu ɛad!\nWHO tswessa s 25 gramm deg ass!\nIsinagen am WHO tewced cḥal ixessa wer yesɛeddu utarras n sekʷar deg ass, urid cḥal das itxessan. WHO ttwala belli ssekwar deg ass ixessa wer iɛeddu 5% zi marra min itett utarras. mala negga‑s leḥsab ad t‑naf d 25 gramm, ttawid 6 n tɣenjayin d timẓyanin.\nTala‑ DHU (s ubeddel)\nWer neḥwij ad nsenqes zi ssekʷar yellan di macca n tmurt, am fruta niɣ d aceffay. Da ttadef‑dd tjemmiɛt talimant n macca (DEG), ɣer‑s 10 n tseqqar zi macca, dag‑sent 5 n Lxuḍert d fruta, d cwayt n min dd‑itekken zeg uceffay.\nƔir anec ca n ḥajet, ad tebda arrimt ad teḥri, macca nni ttek aṭṭas n tebridin. Ssekʷar dubli d ssekʷar n waṭṭas ( Polysaccharide) itfeṣṣel‑as weḥray ssenslet ar ɣer yeqqim Glucose niɣ Fructose waha.\nZeg stumaɣu ɣer idammen. ssekwar ittraḥen ɣer idammen dwenni i dd‑ittic lmizan ɣer imehlak n ssekʷar. Arrimt nneɣ tferraɣ‑dd xaf‑s ahurmun n Insulin, insulin ikessi ssekʷar nni ɣer tsilulin n arrimt. Fructose netta urid am Glucose. Netta tesxeddam‑it tsa.\nTidrin n ssekʷar tticcent inirji, d nitenti beɛda i das i ticcen i walli minzi ɣa yexdem.\nMin yeɛna Zucker sanida?\nSanida d agellid n ssekʷar, d acemlal itceɛɛel. Mala nexzer acimi‑nnes nettaf‑it d Saccharose, tteksen‑tid zi ccmender d uɣanim.\nDi wṣenneɛ‑nnes, ittek ɣanim d ccmender zeg uḥray, tinannit, asird d Ukristala (crystallization). Anict n min xsen d ttemlel, i ɣa ɛawden i manaya marra.\nIkluṣay n ssekkʷar, d kaliti‑nsen. Din rqanun i dag‑sen yeddebaren. ma d acemlal, niɣ d acemlal drust waha, niɣ sanida. Qaɛ d ict, marra d Saccharose.\nSsekʷar n tmurt, yellan di Fruta d lxuḍert, wer da‑sen teggi la WHO la DGE llaḥed. walli am wenni tṣennɛen, niɣ wenni rennin di tissit d tiqeḍquḍa. Twarrit xf useqsi tban: Wah. Ssekʷar n Fruta yifa wenni « nurmal »!.\nDa nessawal x Monosaccharid « Fructose », dinni nettaf ca nniḍen zi min daneɣ nnan. Ca trezzutin x imedder ufint belli inni yeccin Fructose waha, iḍerriten. Minzi netta Fructose tsxeddam‑it « tsa ». Xmi zzag‑s ntett aṭṭas, itnegru di Tsa, ittedwal d ttadunt!\nTarezzuz di Fructose dag‑s ccek!\nTirezzutin n iseggusa yeɛdan, ufint belli aṭṭas n ssekʷar n Fruta urid itteg tadunt x tsa waha. Maca issalay la d tadunt n idammen. Izemmer ad yerr arrimt tesleqqa zeg uhurmun‑nnes Insulin.\nMaca Lwizara talimant n macca d tfellaḥt tenna: « tarezzut‑a tegga x imudder urid x yewdan, wer n zemmer ad nini belli min ufin ad yemser 100% ra iyewdan. »\nƐawed di trezzut i ggin, ucin i imudder kṭar zi 25% n Fructose waha zi macca, anict uyenni n fructose ɛemmers ad tyawed uterras.\nSsekʷar urid d aɛeffan anict n min xaf‑s qqaren. Maca la dda, « Arhaj ittili deg aṭṭas ». Mala nexzer leḥsab n WHO, akd anict n min tetten Irifyyen n sekkʷar. qa wwet setta n tɣenjayin nni di tlata mala drust.\nSeḥḥet (tadunt), lehlak n ssekʷar Typ 2, ur d watansyu, d ca n lehlakat n uxenzir. ttgenfan niɣ tmernin mala temmerni macca n ssekʷar.\nmin yixs ad yini manaya: Wenni itetten aṭṭas n ssekʷar yucit i weṣṭal waha. Itsennaɛ lehlakat‑a di taddut nnes wer ittici. Manaya urid s ssekʷar waha, niɣ karbuhidrat. maca aṭṭas n tmeslayin ɣer‑s yeqnen. Zzag‑s la d anhezzi, niɣ d min itett uterras qa s kurci.\nTuɛɛefna: tissit tmiẓit\nCoca Cola, tissit am lɛaṣir. Tteksen fad, maca wer ssesqarin laz, waxxa dag‑sen Kalurin ɛla jjehd. Imussnawen melmi ttiwden, din nna ssekar d aɛeffan: Izemmer ad yehlek s lehlak n Ssekʷar, d typ-2, xelli ɛad ɣer iḥejiren imeẓyanen kṭar.\nɛawed ssekʷar yeccat ɣer teɣmas. ittic‑asen i baktirya ni itetten tiɣmas jjehd. Mant lḥell? aweni macca? asird n teɣmas!\nTala: Kill Clif\nWenni ɣa yeccen ict, ittexs ad yerni. Ssawaleɣ x Tcukulati. Ca netwalatin ntett lpakiyyet tekmel. d tta d ttebliyyet? Deg uɛayar x iɣerḍayen ufin tteblan zzag‑s. tarezzut deg iwdan qat ɛad d aseqsi.\nIcten maca tetwassen mliḥ. Taẓyuḍi ak‑d tadunt, teṣṣufuɣ « Adupamin » (ahurmun n nnacat) ɛla jjehd. Mala necca ca n pastili dag‑s trussi d ssekʷar, tnekker maṣṣă deg alli, itferreɣ‑dd Adupamin. Wenni itkeṭṭren zi min yella tadunt d ssekʷar (am cukulaṭi), tleqfit TNAMIT.\nSenni ataf‑d tteḥwajit tcukulaṭi niɣ d Pastili ḥima ad tacid mliḥ. Anict n min tetten yenni yennum ssekʷar, ɛad wer yiwiḍ axaf‑s nini ttebliyyet. Suya qqarn xaf‑s tnamit waha.\nDeg iseggusa‑ya ineggura, aṭṭas n yedlisen i dd‑yefɣen deg umaḍal, deg iyyar n macca, qqaren i ssekʷar « Goodbye“. Ar mani tedwel d muḍa. inni i tteksen x ssekʷar, ttɛawaden min xaf‑sen yekkin: laz ɛa ɣefla, tiqqest n uzellif, Lweḥlan, adiqqi, aɛeṣṣeb …. Maca awarni cwayt n wussan, dewlen ttacan akd ixf nsen ḥsen zi wmezwar.\nMaca aṭṭas n imussnawen, qqaren belli tyacit nni n awarni melmi tbaɛɛad i ssekʷar, yeqseḥ ad xaf‑s ssiwlen s tussna, maca ttwalan belli « wenni itteksen di tecti x ssekʷar ad xaf‑s tekk, mala ttuɣa itett aṭṭas »\nMin ɣa yemsern qaɛ: walu\nTikkest x sekkʷar yeqqen ɣa lizan, min ttuɣa tetted qbel, man aklaṣi n ssekʷar xf teksed,, ma txelfet malla? di beddu n tikkest wer ittemsar walu, minzi arrimt ttawid min tteḥwaj zi macca nniḍen.\nMa d arrijim, tikkest x tqedquda, niɣ d tissit yiẓiden, nteffeɣ ɣer ijjen webri: Arrimt ttawid inirji i tteḥwaja zi min txemmel n tadunt. aṭṭas n trezzutin yewfin tikkest x ssekʷar tessenqas di lmiẓan. Ineqqes la d lxaṭar n lehlak n ssekʷar niɣ ur d watansyu.\nwenni ɣa yeksen x ssekʷar di tissit, ad teṣṣfa la d tirmect‑nnes.\nTamment, Stivya, Sakkarin, Aṭṭas n ibeddilen yellan i ssekʷar, ca zzag‑sen am tammen wer ineffeɛ i arrijim. minzi dag‑s inirji la d nettat.\nwenni yexsen ad yegg arrijim ad issenqes di lmizan. Ixessa‑s ad yessenqes di Kalurin di macca. Din ijen trezzut tufa belli mala nekkes ssekʷar deg atay d lqehwa, nzemmar ad nessenqes ar 23.360 kalurin deg useggʷas. (anict n min dag‑s di 3kilu n tadunt).\nMaca aṭṭas n imussnawen ttwalan belli, tiẓit n tmurt tifa ssekwar, minzi urid dag‑sen Fructose d Glucose waha, maca la d Abitamin… Min yellan di Fruta qqaɛ bla ssekʷar yettɛawan arrimt nneɣ ad ttesḥerq ssekʷar.\nDeg Umarikan, ufin belli 75% n macca yetmenzan dag‑s ssekʷar yeffer, wer dag‑s turin. Sekkʷar di tqedquda, tcukulati, d macca qqaɛ yellan. Ttarint xaf‑s. Maca qa la d Aɣrum yettmenzan, niɣ jugurt n Fruta dag‑s ssekʷar.\nTtablu n min dag‑s di macca\nDi rqanu, ixessa mkul macca tmenza texdem, ad xaf‑s arin cḥal n ssekʷar yellan di 100gramm niɣ mililit. Maca amxumbel, wer ttesned min yellan d ssekʷar n tmurt (Fructose) d min dag‑s arnin.\nCa zeg inni itṣenɛen macca xsen ad ggen asystim n Stop, azegwaɣ ar arbiɛ x macca. Ittic lexber x ssekʷar, tadunt, d tisent. Maca ḥima ad yili manaya, ixessa ad msefhamen marra x min yellan d aṭṭas, d mecḥal yellan d arbiɛ.\nAṭṭas n macca dag‑s cḥal di miyya zi mkul lḥajet. d cḥal izemmer ad yeccur zi min teḥwaja deg ass n macca. Ntaf ca n macca ttarin xaf‑s « ijjen Upurtsyun ittawid 15 % n macca n wass. Maca apurtsyun-nsen wer ittiwed azgen n min zzag‑s itett utarras zi lḥajet‑nni. Malla tettwac zzag‑s dubli, qa d 30% zi macca n wass. maca cek tegged leḥsab n upurtsyun i xaf-s urin waha. Cḥal dag-s n Gramm deg upurtsyun, wer t yeqqer ḥed.\nMant lḥell zi ɣa nssenqess zi ssekʷar yyeffren: Ad nagʷej x macca ixedmen, tpakiṭar teɛdel. ad nec min tsɣemmay tmurt, d min nesnanna s ufus nneɣ. Ad nelmed ad nsu atay d lqehwa d ineqsi di ssekʷar.\nNec beɛda kseɣ xaf‑s zi melmi. i kenniw? qa ɛad tkeṭṭrem ssekʷar deg atay d lqehwa? cḥal dawem itekk kilu n ssekʷar?\nSetta n yeklusay n macca !!


Q=0	C=0	SS=0	LS=0	PS=0	DC=0	LC=0	SD=0	BS=2	G0=1	G1=1	G2=1	DLID=ber_Latn	BODY=Tuttuyt taɛṛabt n « Tkussna Tazzayrit » teffeɣ-d ɣer teẓrigin n Kalma\nYeffeɣ-d ass n : Akras, 10 Fuṛaṛ 2021 12:45 Ɣran-t : 3 n tikkal\nLEZZAYER TAMANEƔT – Teffeɣ-d tuttuyt taɛṛabt n « Tkussna Tazzayrit » ɣef umezruy, tasertit, idles, tasekla, tiẓuriwin, igaluzen d yimedruzen imezruyanen ɣer teẓrigin n Kalma.\nTuttuyt-a teffeɣ-d deg kuẓ n yisunḍen yernu rnan-as kra n yiɣfawen deg umezruy n Lezzayer tagelsant.\nIsdawanen, imnadiyen d yineɣmasen ay yettekkan deg udlis-a ssalqyen tizrawin-nsen yernu gan-d inadiyen ɣef yidles d tgemmi tazzayrit seg talliyin yemgerraden, am wakken ay d-uran ɣef tẓuriwin d tsekla.\nAḥric amezwaru n tkussna-a yebder-d talliyin yemgerraden n umezruy n Lezzayer seg tallit taqburt ar ass-a yernu d Benyoub Rachid ay isaggen ɣef tirawt-nnes s taɛṛabt.\nAsuneḍ wis sin n tkussna-a d win yerzan tigemmi tanesbaɣurt ay tesɛa Lezzayer, gar-asen isemlen d yimedruzen isenzikanen d yimezruyanen am temda tasenzikant ay d-ufan seg melmi kan deg Ɛin Leḥnec (Sḍif).\nAsuneḍ-a yessawel-d daɣ ɣef temdinin tigelsanin am Siga, Tagast, Tibest d Tahert, ideggen n uɛbad (timesgidiwin d teklizin), Taqliɛt n Ayt Ḥemmad d Yiɣzer n Mẓab d yiɣaniben isegdanen yemgerraden (anumidi, abizenṭi, islaman d unedlusi).\nAsuneḍ wis kraḍ yella-d ɣef tẓuriwin n tsekla. Deg-s, yefka-d umaru-aneɣmas Hamid Abdelkader taɣuri taselḍant ɣef ufares aggaga, ussnan d useklan azzayri yernu yerra tajmilt i wudmawen izamulanen n yiger aggagan azzayri am Mustapha Lacheraf, Mohamed Arkoun, Agerram Agustan, Abdelhamid Benhadouga, Amin Zaoui d Rachid Boudjedra.\nMa d asuneḍ wis kuẓ yesɛan azwel n « Amezruy d Tkatut » d win ay d-gan ɣef Lezzayer tagelsant, yernu d win aydeg apṛufisur Mohamed Elhadi Harech, yellan d amazzag deg umezruy n Numidya d tmura n Lmeɣreb deg tallit taqburt, yura-d ɣef umezruy aqbur n Lezzayer yernu yebder-d tameddurt tanmettit, taggagant, tamezruyant d tensayant deg tallit-nni, am wakken ay d-yedda deg-s, daɣ, yiɣef ɣef Tgelda n Numidya. Dima deg usuneḍ-nni, yura-d umnadi Abdelhakim Belbeti ɣef « Lezzayer seg tallit n yislaken inselmen arma d Ifaṭimiyen d uɛeddi n udabu seg Waɛṛaben ɣer Yimaziɣen », am wakken ay d-yura ɣef Lezzayer deg tallit taɛetmanit, asehres afṛansi d uzbu aɣerfan.\nDdant-d deg-s daɣ tseknudrin n wudmawen imezruyanen d yiɣelnawen am Mohamed Boudiaf, Abbane Ramdane, Mustapha Ben Boulaid d Hassiba Ben Bouali.\nLast modified on Akras, 10 Fuṛaṛ 2021 12:46\nYeffeɣ-d ass n : Akras, 10 Fuṛaṛ 2021 12:45 Taggayt : IDLES Ɣran-t : 3 n tikkal Bḍu


Q=11	C=11	SS=0	LS=0	PS=0	DC=7	LC=0	SD=0	BS=1	G0=29	G1=15	G2=1	DLID=ber_Latn	BODY=Tiqsiḍin n Wedlis Iqedsen Argaz yesεan lhiba - Site officiel des Témoins de Jéhovah\nTEẒRIḌ anwa i d argaz iǧehden akk γef wiyaḍ seg wasmi i d-yexleq Ṛebbi ddunit? D yiwen lqaḍi yeţţusemman Cimcun. D Yahwa i s-yefkan tazmert i gesεa. Uqbel akk a d-ilal Cimcun, Yahwa yenna i yemma-s: ‘Qrib a d-tesεuḍ aqcic. D neţţa ara yezwiren zdat n wat Isṛayil akken a ten-isellek si ger ifassen n Iﬁlistiyen.’\nIﬁlistiyen d yir lεibad iεacen di tmurt n Kanεan. Sεan ayendin n iεsekṛiwen, yerna sseṛwan lmeḥna i wat Isṛayil. Yiwen wass, asmi iteddu Cimcun γer Iﬁlistiyen, immuger-ed yiwen yizem i d-iṛeεden fell-as. Lameεna Cimcun yenγa-t, yerna s ifassen-is kan. Yenγa daγen imeyyaten n Iﬁlistiyen.\nMi gεedda kra n lweqt, Cimcun yeεceq deg yiwet n tmeṭṭut, isem-is Dalila. Imeqranen n Iﬁlistiyen εuhden ad fken i Dalila, yal yiwen deg-sen, 1 100 iṣurdiyen n lfeṭṭa ma temla-yasen ansi i d-ikka lǧehd yesεa Cimcun. Dalila tebγa idrimen-agi meṛṛa, yerna ur tḥemmel ara maḍi Cimcun d wegdud n Ṛebbi. Ihi, yal ass teţruẓu aqerru n Cimcun akken a s-d-yini ansi i s-d-yekka lǧehd i gesεa.\nΓer taggara tessaweḍ Cimcun armi i s-d-yenna lbaḍna-s. Yenna-yas: ‘Leεmeṛ yekki lmus n ţţesḍila aqerruy-iw. Yahwa yextaṛ-iyi uqbel akk a d-laleγ akken ad iliγ d aqeddac ur necbi wayeḍ, iwumi qqaren anazari. Lemmer ad seṭṭleγ a yi-iṛuḥ lǧehd-iw.’\nMi twala Dalila belli yeldi-yas ul-is, tesgen Cimcun deg irebbi-s. Mbeεd tessawel i yiwen wergaz i s-iseṭṭlen aqerruy-is. Mi d-yekker Cimcun, yufa-d belli iṛuḥ-as akk lǧehd-is. Imiren usan-d Iﬁlistiyen, ṭṭfen Cimcun, sderγlen-t, yerna rran-t d akli-nsen.\nYiwen wass, Iﬁlistiyen xedmen tameγra tameqrant akken ad εebden aṛebbit-nsen iwumi qqaren Dagun. Ssufγen-d Cimcun si lḥebs akken ad ḍṣen fell-as. Yuγ lḥal ixlef-ed ucebbub-is. Cimcun yenna i ilemẓi-nni i s-yeṭṭfen afus: ‘Awi-yi ad nnaleγ tigejda iγef ibedd wexxam-agi.’ Mbeεd yeẓẓull Yahwa akken a s-d-yefk lǧehd. Yeṭṭef tigejda-nni n wexxam, dγa iεeggeḍ: ‘Eǧǧ-iyi ad mmteγ nekk d Iﬁlistiyen.’ Yuγ lḥal 3000 n Iﬁlistiyen i gellan di tmeγra-nni. Mi gtekka Cimcun s lǧehd-is meṛṛa γef tgejda, yeγli wexxam-nni, dγa mmuten lγaci meṛṛa yellan dinna.\nInezzurfa ixef wis 13 alamma d wis 16.\nAnwa i d argaz i gγelben akk wiyaḍ seg wasmi i d-texleq ddunit? Anwa i s-yefkan lǧehd-agi?\nAkken i teţwaliḍ di ţţeswiṛa, acu yexdem Cimcun yiwen wass i yizem ameqran?\nAkken i teţwaliḍ di ţţeswiṛa, anta lbaḍna i genna Cimcun i Dalila? Amek i t-yesseγli wannect-a ger ifassen n Iﬁlistiyen?\nAmek i genγa Cimcun 3000 n Iﬁlistiyen ass ideg yemmut ula d neţţa?\nΓer Inezzurfa 13:1-14.\nΓef wayen yeεnan ţṛebga n dderya, anwa lemtel yelhan i d-ǧǧan Manuwaḥ ţ-ţmeṭṭut-is i imawlan? (Inez. 13:8; Ahel. 127:3; Ifas. 6:4)\nΓer Inezzurfa 14:5-9 d 15:9-16.\nCimcun yenγa izem, yesseγres imurar ijdiden i t-icudden, yenγa 1000 n yemdanen s uγesmar n weγyul. D acu i d-sbeggnent teḥkayin-a γef tezmert n ṛṛuḥ iqedsen?\nAmek i γ-iţεawan ass-a ṛṛuḥ iqedsen? (Inez. 14:6; 15:14; Zaxar. 4:6; Lec. 4:31)\nΓer Inezzurfa 16:18-31.\nAcu i s-d-tewwi yir lemεacṛa i Cimcun? Acu γ-isselmad wannect-a? (Inez. 16:18, 19; 1 Kurin. 15:33)